text:
Ibi byatumye umuryango ugamije gukora ubuvugizi ku iyubahirizwa ry’uburenganzira bw’abana SOS, ishami rya Byumba,utegura ubukangurambaga bugamije kwita ku burenganzira bw’abana no kubaha umwanya kugira ngo bagire uruhare mu bibakorerwa.
Ni ubukangurambaga bwanyujijwe mu marushanwa y’imbyino,imivugo n’amakinamico byakorwaga n’abana bibumbiye mu matsinda y’ubumwe n’ubwiyunge akorera mu mashuri abanza n’ayisumbuye uyu mushinga ukoreramo yo mu Mirenge ya Nyankenke na Miyove.
Ibi bikaba bikozwe mu gihe ubuyobozi bw’Akarere ka Gicumbi bumaze iminsi busaba inzego zitandukanye kimwe n’abafatanyabikorwa bako gutanga umusanzu wabo mu guhangana no guhashya burundu ibikorwa byose bibangamira kandi bigahutaza uburenganzira bw’umwana nka bimwe mubibazo bikomeye bikihagaragara.
Munyezamu Joseph umukozi mu Karere ka Gicumbi ushinzwe uburinganire n’iterambere ry’umuryango yagize ati“ Kuba ubu butumwa butangiwe imbere y’imbaga y’ababyeyi bugatangwa n’abana babo biratuma burushaho kumvikana kuko ibyo abana bavuze nubwo babinyujije mu bihangano byabo ni ubuzima bamwe muri bo bahura na bwo. Turacyafite abana bari ku mihanda, abakoreshwa imirimo ivunanye harimo gucukura zahabu, gukora mu mirima y’icyayi,kwikorezwa imicanga n’amatafari mu birombe kandi byose bigakorwa ababyeyi turebera.”
“Batwibukije rero ko ari uburenganzira bwabo tuba duhutaza, ikindi twabonye ko na bo bafite ibitekerezo kuko niba umwana w’imyaka icyenda yicara agahimba umuvugo urimo ubutumwa ashaka gutanga biratwereka ko hari ubwo tubima ijambo mu rugo kandi na bo hari uruhare bagira cyane mu bibakorerwa.”
Mukansanga Faina ni umuhuzabikorwa w’umushinga w’ubuvugizi ku iyubahirizwa ry’uburenganzira bw’umwana muri SOS Byumba, yatangarije IGIHE ko bateguye iki gikorwa muri Gicumbi bamaze kubona ko hakiri ibibazo bibangamira uburenganzira bw’umwana.
Ati“ Nk’abafatanyabikorwa b’Akarere kandi n’ubundi dusanzwe twita ku mwana,twasanze uburenganzira bwe hano hari ubwo butubahirizwa kandi niba tuvuga ngo turashaka ejo heza, turashaka igihugu gifite abagabo n’abagore beza, abayobozi b’ejo beza, ibyo byose ntitwabigeraho turamutse tutita ku burenganzira bw’umwana kuko ni we pfundo ry’ejo.”
“Niba umwana atiga, ntavuzwe, akava ku ishuri yasize inka iwabo yewe ari na we wayahiriraga agasanga yagurishijwe atabiganirijweho ibyo byose biramuhungabanya. Ikindi hirya no hino mu miryango haracyagaragara amakimbirane mu babyeyi ibi byose bituma umwana asohoka mu muryango akajya ku muhanda.”
Aya marushanwa yari afite insanganyamatsiko igira iti“ Mubyeyi kura umwana mu muhanda agane ishuri kandi agire uruhare mu bimukorerwa, yaberaga mu Murenge wa Miyove mu Kagari ka Miyove, ahatuwe n’imiryango y’abasubijwe inyuma n’amateka hamwe mu hagaragara umubare w’abana batiga.
Yari agamije ko iyi miryango kimwe n’indi muri rusange ihindura imyumvire ngo igere ku rwego rw’abandi banyarwanda.
Urwunge rw’amashuri rwa Rwagihura ruherereye mu Murenge wa Nyankenke nirwo rwegukanye iri rushanwa ruhabwa ibihembo bifite agaciro k’ibihumbi 284000 birimo igikombe, umupira w’amaguru ndetse n’ibikoresho by’itorero ku bahungu n’abakobwa.
Muri rusange ibihembo SOS yageneye abarushanijwe bose bikaba bifite agaciro k’ibihumbi 416700 byose bikaba ari ibifasha abana kwidagadura.


c: text/html

text:
Umuntu wese Imana yamuhaye impano kandi ifite umumaro mukuyubahisha nubwo hari benshi usanga batazi impano zabo abandi bakazikoresha nabi mubitandukanye n’icyo Imana yazibahereye; Bityo ugasanga ntibanamenye ko izo mpano zavuye ku Mana.
Imana ishobora kugukoresha uko yo ibishaka kuko ikuzi neza. Ntukiyumvishe ko ntacyo ushoboye cyangwa umaze mu maso y’Imana. Niba Imana yaraguhaye kuba umuvugabutumwa, yikoreshe kugira ngo wagure ubwami bwayo, niba uri umuririmbyi cyangwa indi mpano yose y’Umwuka Bibiliya igaragaza, uzikoreshe neza kuko ari cyo Imana yaziguhereye.
Bibiliya hari n’izindi mpano igaragaza udashobora gupfa kumenya ko nazo ari impano z’Umwuka kandi z’ingenzi kandi nyamara ari nziza cyane “Nuko, kuko dufite impano zitandukanye nk’uko ubuntu twahawe buri, niba twarahawe ubuhanuzi duhanure uko kwizera kwacu kungana, cyangwa niba twarahawe umurimo wo kugabura iby’ Imana tugire umwete wo kubigabura, cyangwa uwigisha agire umwete wo kwigisha, cyangwa uhugura agire umwete wo guhugura. Ugira ubuntu abugire atikanyiza, utwara atwarane umwete, ugira imbabazi azigire anezerewe" - Abaroma 12:6-8
Ese ni gute wamenya impano yawe? mbere na mbere ugomba gusaba Imana ko yaguhishurira impano yaguhaye, hanyuma nawe ukagenzura ubushobozi bwawe maze ukabyereka Yesu.
Ikindi ugomba gushaka uburyo watangira gukoresha iyo mpano yawe, ushobora gutangira kuyikoresha mu Itorero, mu bo mubana cyangwa mugendana, abo mukorana n’ubundi buryo bwose bwagufasha kugera aho wakoresha impano yawe.
Akenshi usanga tuvumbura impano ziturimo iyo turi kuzikoresha kandi mu buryo buhesha Imana icyubahiro.

robotstxt: allowed

filter: keep


text:
-Izina Samusure ryamamaye muri filime bita ‘Kanyombya’
Nyiraryo Kalisa Erneste avuga ko yaribonye ariruhiye
Ubukene bwatumye atarenga amashuri abanza
Mu 1997, yavuye mu cyaro i Rusizi ajya i Kigali ashaka guhura na Sebanani no kuvugira kuri Radio
Ubuzima bwari ihurizo, yarogoshe, yotsa inyama, aba umunyonzi, umusekirite…
Ubu ni icyamamare muri filime, kuyobora ubukwe, kuririmba, gusetsa…
Yubakiye nyina ku Kimironko,….
Iyo umubajije uko yakwibwira abatamuzi akubwira ko yitwa “Kalisa wa Butera, Butera wa Ntamakiriro, Ntamakiriro wa Mujyabwamwi, Mujyabwami wa Mirenge, Mirenge wa Muhimano nkaba umuzigaba w’umuzirangwe nkaba umusizi, ndi n’indatabigwi, umuhanzi ubereye u Rwanda.”
Ni umuhanzi ufite indirimbo zirenga esheshatu zizwi, yamenyekanye cyane muri filime yakinnye mu yitwa “Ntawe umenya aho bwira ageze”, “Umwali ntazire kirazira”, “Haranira kubaho”, “Zirara zishya”, “Akatari amagara”, “Intamenya” n’izindi nyinshi. Muri iki gihe Samusure akina muri filime ikunzwe cyane yitwa “Seburikoko”, yahawe izina rya Rulinda.
Mu kiganiro kirambuye yagiranye na IGIHE, uyu mukinnyi wa filime wamenyekanye mu yakunzwe cyane yitwa ‘Haranira kubaho’ yasobanuye byinshi ku buhanzi bwe, inzira y’inzitane yanyuzemo kuva agituye iwabo mu cyaro ahitwa i Bukunzi ahahoze hitwa Cyangugu kugera ageze i Kigali agatangira kugaragara kuri Televiziyo.
Agitangira kwiyumvamo impano yo gukina amakinamico no kuririmba akiri umwana muto aho yigaga mu mashuri abanza i Bukunzi. Ubwo yari mashuri abanza, yatangiye kwigaragaza nk’umwana ushabutse ndetse udatinya kuvugira mu ruhame, yari umwe mu bana bakinaga udukino dusekeje no guhimba indirimbo.
Samusure agitangira ubuhanzi bwe yatangiye ahimba indirimbo z’abasaveri muri Paruwasi yabo. Ati “Kuva nkiri umwana muto niga mu mashuri abanza abantu bambonagamo iyi mpano, hari n’igihe nahimbaga uturirimbo tw’ibirori byo ku ishuri cyangwa indirimbo z’abasaveri kuko nigeze kuba umukuru w’inteko y’abasaveri aho mvuka ahitwa i Bukunzi muri Cyangugu.”
Kubera uburyo yari ingimbi ishabutse, avuga ashize amanga muri bagenzi be, yagizwe umuyobozi w’inteko y’abasaveri muri Sentarali yabo nyuma atangira gukaza umurego mu buhanzi kuko yari abonye urubuga rumufasha kugaragaza impano ye.
Yabyirutse abaza gitari
Agitangira kwigaragaza nk’umuhanzi ukomeye unafite ubuhanga mu gucuranga, mu bugimbi bwe Samusure yabazaga gitari ze bwite akaba ari nazo yigiraho gucuranga ndetse no mu marushanwa yoroheje yajyagamo akitabaza iki gicurangisho.
Ati “Nyuma narakomeje, natangiye kujya kuririmba muri Korali, buriya nkiri muto nacurangaga gitari rimwe na rimwe nkazikorera ubwanjye. Nagiye menya gucuranga buhoro buhoro kugeza ubu mbasha gucuranga neza gitari.”
No mu buzima busanzwe, Samusure yakundaga kwibanda cyane ku kwiyongerera ubumenyi mu gucuranga gitari, piano n’ingoma, byinshi yagerageje kwiga ntiyabimenye neza nk’uko byamugendekeye kuri gitari.
Ati “Kubimenya byarangoye kuko natorokaga iwacu nkababeshya ko nagiye mu basaveri kumbi nagiye kureba abaporoso ukuntu bacuranga nataha nkabigana. Nyuma nko mu 1992 nibwo nakoze gitari yanjye mu giti ntangira gucuranga ariko bigoye.”
Umuruho ubangikanye n’amahirwe aza i Kigali
Yavuze ko yaje i Kigali mu 1997, akihagera ubuzima ntibwamworoheye nk’uko yabikekaga, ntiyahise avugira kuri radio ndetse n’iby’ubuhanzi ntiyahise abikora gusa yagendanaga na byo muri byose.
Samusure avuga ko ubuzima yanyuzemo mbere yo kumenyekana bwari bugoye kuko yabanje gukora akazi karuhije cyane. Ati “Nakoze imirimo inyuranye, hari byinshi umuntu yirengagiza, nrafotoye, narogoshe, nabaye muchoma, naranyonze, narogoshe, nakoze mu rugo, nabaye umusekirite, ni byinshi.”
Akigera i Kigali nibwo yize gitari neza, gusa uwamwemereye kumwigisha yamusabye ko yabanza kubaza iye kugira ngo adaca imirya y’iz’abandi. Ati “Mu 1997 nibwo nakoze indi gitari nziza, iyo nayikoze naramaze kugera i Kigali. Umuntu wanyigishije gucuranga yambwiraga ko abacuranzi b’abiga baca imigozi bityo ansaba kwishakira iyo azajya anyigishirizaho nyikora ntyo.”
Uko yinjiye muri sinema
Yagize ati “Ibya filime navuga ko nabyinjiyemo nko mu 1989, icyo gihe natangiye dukina udukino tw’abasaveri nyine nabwo nkagaragara nk’umukinnyi w’umuhanga, nari nshabutse cyane.”
Kanuma na Kanyombya, ni bo bavumbuye impano ye muri sinema ndetse bamufasha kuba yayigaragaza aho bamufashije kwinjira mu Itorero ‘Abasare’ ryakinagamo abakinnyi bakomeye nka ‘Mukarujanga’, ‘Samusure’, ‘Kanyombya’, ‘Nzovu’ n’abandi.
Samusure akigera i Kigali ahagana muri 2000 nibwo yahuye na Kanyombya na Kanuma bamufasha kwinjira muri sinema byeruye.
Yagize ati “Ngeze i Kigali nibwo ninjiye muri filime nyayo, nasangiraga na ba Kanuma na Kanyombya, banyweraga mu kabari aho nabaga i Gikondo. Twaraganiraga bakumva ndimo umukinnyi mwiza, nibwo bahise banyinjiza muri filime ‘Haranira kubaho’.”
Avuga ko ubuhanzi yifitemo yabuvukanye ndetse ko yiyumvagamo kuzaba umuntu ukomeye nubwo atabonaga inzira agomba kuzabinyuzamo.
Yagize ati “Inzozi zanjye, buriya kuva nkiri gato nkireba na filime zisobanuye nakundaga umukinnyi witwa Schwarzenegger . Niga kureba filime narebye filime ya Jimmy, za Rambo […] Njyewe narebye filime kera, mu 1990 filime twayireberaga amafaranga icumi, nyuma nibwo haje ibi bisobanuye nyuma, izi mwatangiye kuzireba njye mbisaziyemo, urumva narebye filime bacyishyuza icumi, ni kera.”
Mu bakinnyi ba filime n’amakinamico mu Rwanda, Samusure yakundaga kandi akunda Sebanani Andereya. Ati “Ikinamico za Sebanani n’Indamutsa narazikundaga cyane, mu bandi bahanzi nakuyeho umuhamagaro wo kuririmba cyane ni Rugamba, nkunda uburyo yakoraga umuziki wihariye.”
Ariko se izi mpano zose ni ibintu wigishijwe?
Ntabwo nabyize, nta n’amashuri ngira. Nize amashuri abanza ahantu kure, iyo ahitwa i Nyamubembe muri Nyakabuye hejuru y’amashyuza iyo ngiyo. Ibyinshi narabyiyigishije no gushakashaka ubumenyi.
Kuki utabashije gukomeza amashuri numva wari umuhanga?
Ni ubuzima busanzwe bwo mu giturage bitewe n’ahantu umuntu aba yaravukiye, ni ibibazo by’ubukene
Ukiva mu ishuri rero uhitamo kwiyizira i Kigali?
Oya, ntabwo nahise nza, nabanje mu bindi bintu bitandukanye […] Naje kubera ibintu bibiri, nashakaga kuzavugira kuri Radio cyangwa ngakina amakinamico nka ba Sebanani, nifuzaga kuzakina mu itorero Indamutsa. Ikindi ni uko naje i Kigali nje gushaka imibereho.
Ndumva warahise ugera ku nzozi zawe?
Ibyo ni gutyo ubitekereza, ni kwa kundi Imana iyobora umuntu akisanga yageze ku bintu bikomeye atatekerezaga ariko mbitangira nahise mbona amafaranga menshi bintera imbaraga, bwa mbere bampembye ibihumbi 300, niyo menshi nari mpembwe.
Urakina, uramamara, byakumariye iki?
Ni ibintu byinshi, icya mbere namenyanye n’abantu benshi b’umumaro, ikindi gikomeye ni uko nubakiye mukecuru yaje gutura hano i Kigali, mama n’abo tuvukana bose batuye aho ku Kimironko narabubakiye. Ikindi kandi ubu mfite ikindi kibanza hariya i Nyamata aho bita kuri Arrete, ikindi ni uko bintunze, bene mama bariga, abandi bararangije, mba mu nzu y’ibihumbi ijana kandi byose ni ubuhanzi bubikora.
Niyo mpamvu ubona umuntu atagura imodoka kandi byakagombye, umuntu abanza kubaka umuryango ibyo by’amamodoka bikazaza nyuma. Ni amaraha nta mpamvu yo kubitaho umwanya.
Ibinyamakuru mbona bigushyira mu bahanzi ba mbere babyaye abana benshi hanze?
Abana ndabafite ariko ntumbaze umubare wabo, abana ntabwo babarwa ni nk’inka.
Ko hari batandatu bavugwa se?
Itangazamakuru ribivuga ritazi ibyo rivuga, nta n’umwe wari watangaza ko mfite abo bana bose byibuze ngo yerekane n’agafoto k’umwana umwe, ni ukwivugira gusa.
Nta n’umugore wigeze noneho?
Abana narababyaye, ntabwo ndasezerana byemewe n’amategeko, ariko hari uwo twigeze kubanaho gutyo biza kurangira.
Nta n’ubwo uteganya kuzarushinga?
Ndateganya kuzarushinga ariko ntabwo ndamenya igihe, nta mukunzi mfite naboneka nzakora ubukwe. Ntawe uroba ifi y’undi, uwawe aba aria ho ubwo igihe nikigera azaza.
Umuntu akurebye ugaragara nk’umuntu wakoraga urugomo cyane ukiri muto, bimeze bite?
Urugomo nararukoze bimwe by’abana, icyo mpora nibuka ni kera nkiba mu cyaro, twajyaga kuroba tukagomera amazi tukayayobya imirima tukayirimbagura. Amazi twarayayobyaga akajya mu mirima y’abandi hanyuma amafi agasigara yanamye natwe tugatoragura.
Mu byo wakinnye byose, ni iki kikugaruka mu mutwe cyane?
Ibintu nakinnye byose ikingaruka mu mutwe ni muri Haranira kubaho, hari akantu twakinnye na Kanyombya icyo gihe Mukarujanga yamunnye isosi mu mutwe, sinzakibagirwa. Ibindi nibuka cyane ni igihe nakinnye ncurangira Mukarujanga, ibyo gukina byavuyemo arishima turaseka turatembagara.


text:
Iyi sauce yamamaye mu butaliyano, ikorwa hifashishijwe inyama ziseye hamwe n’ itomati, itekanwa na tagliatelle cyangwa pappardelle ( ubwoko bwa macaroni zibyibushye) , ariko ntabwo ijya iteguranwa na spaghettis !
tagriatelle
Iyo sauce ivana akamero kayo k’abataliyani ku birungo byiza bizwi : lard(ibinure biva ku ngurube), ibitunguru, ikaroti, celeri n’itomati. Bishobotse, wakoresha pancetta ( lard yo munda, yumutse ariko itokeje),
Inyanya zigomba kuba zihiye neza ariko zikomeye, uzibuze wakoresha inyanya zo mu ma conserve ziba zihase ziseye bavanyemo n’utubuto ariko kandi sauce tomate ntago yemewe.
Amayeri : Kugira ngo uhate neza inyanya : nyuza icyuma hejuru ku runyanya ukatemo agasaraba Zishyire mu gisorori usukeho amazi ashyushye.
Zirekere mumazi ashyushye amaseconda 30 hanyuma uzishyire mu mazi akonje ibyo bituma ibishishwa bivaho vuba. Hanyuma kata inyanya ukuremo iby’imbere ariko ntubijugunye, ushobora kubisya ukavanamo umutobe wakoresha mu isosi. Hanyuma ukate inyanya mo uduce duto nka mm3.
Ibikoresho
ibiyiko 5 by’amavuta
50-100 gr ya lard itari iya fume
Celeri agafungo kamwe
Karoti 1 iringaniye
Igitunguru gito
Tungurusumu uduce 4
Inyama ziseye ( 300 gr) :
Amazi cyangwa vin rouge ( 200 ml)
Utuyiko duto 2 twa za tomato zo mu ma concerve
Inyanya(600 gr)
Umunyu , agasenda (poivre)
Ibirungo by’ibyatsi (romarin, thym, origan,..)ariko nturenze ubwoko bubiri icyarimwe.
Uko bitegurwa :
Koza no gukata, celeri, carotte, igitunguru, kusya (kurapa) lard
Shyushya amavuta, shyiramo lard kureka igashya ku muriro muke ntago igomba guhindura ibara cyangwa ngo ibe nk’ifiriti,
Shyiramo igitunguru ureke bifate ibara hanyuma mu kugaragura shyiramo karoti hanyuma celery, hanyuma tungurusumu. Bireke bishye ku muriro muke mu minota 5 kugeza bifashe ibara.
Sauce Bolognaise
Shyiraho Igitekerezo!
Subscribe to: Post Comments (Atom)


text:
Umutungo ni ibintu byose umuntu atunze, bigizwe n’ibintu bifatika n’ibidafatika, hamwe n’uburenganzira ndetse n’imyenda kuri ibyo bintu. Imicungire y’umutungo w’abashyinginwa ni amabwiriza yose agenga uburyo abashyingiranwe bazajya bacunga umutungu wabo mu gihe babana nk’umugabo n’umugore. Mu Rwanda hari uburyo butatu :
1. Uburyo bw’ivangamutungo rusange : Ni amasezerano abashyingiranwe bagirana bumvikana gushyira hamwe umutungo wabo wose, ibyimukanwa n’ibitimukanwa kimwe n’imyenda yabo.
Ubu buryo buba bwiza ku bantu bashakanye bakiri bato, bagiye gushaka ubuzima hamwe. Ni nabwo buryo bukorwa n’abanyarwanda benshi. Icyiza cyabwo kurushaho ni uko abashakanye baba bashyize hamwe muri byose.
2. Uburyo bw’ivangamutungo w’umuhahano : ni amasezerano abashyingiranwe bumvikana gushyira hamwe ibyo buri wese azagira nyuma yo gushyingiranwa. Ibyo bakorera hamwe cyangwa buri wese ku giti cye, byaba impano cyangwa ibizungurwa ;
Ubu buryo bukorwa akenshi n’abantu bagiye gushaka bwa kabiri bari basanzwe bafite imitungo igenewe abana bagize mu ishyingirwa rya mbere.
3. Uburyo bw’ivanguramutungo risesuye : ni amaseserano abashyingiranywe bagirana bumvikana gufatanya gucunga urugo rwabo hakurikijwe ubushobozi bwa buri wese, bakagumana gucunga, kwikenuza, gutanga no kugurisha umutungo wabo bwite ;
Ubu buryo ntibukunzwe gukoreshwa mu Rwanda.
Abagiye gushyingiranwa rero basabwa kwitonda bagahitamo uburyo bubabereye babutekerejeho mu mpande zose. Ibindi bagomba kumenya ni uko :
Nyuma yo gushyingirwa bidashoboka guhindura uburyo basinyiye bwo gucunga umutungo
Niba ugushyingirwa kutarakurikiwe no kubana kw’abashyingiranywe, hanyuma iryo sezerano rikaza kuvanwaho ku mpamvu iyo ariyo yose, amasezerano yo gucunga umutungo ntabwo ashyirwa mu bikorwa.
Hifashishijwe itegeko ringenga imicungire y’umutungo w’abashyingiranywe
Ibyo abitegura kubana bagomba kumenya bijyanye no gucunga umutungo
Umutungo ni ibintu byose umuntu atunze, bigizwe n’ibintu bifatika n’ibidafatika, hamwe n’uburenganzira ndetse n’imyenda kuri ibyo bintu. Imicungire y’umutungo w’abashyinginwa ni amabwiriza yose agenga uburyo abashyingiranwe bazajya bacunga umutungu wabo mu gihe babana nk’umugabo n’umugore. Mu Rwanda hari uburyo butatu :
Labels: uburinganire


text:
De bandit ni agace gaherereye mu Kagari ka Tetero mu Murenge wa Muhima karangwagamo ubujura n’ubusinzi bukabije ndetse n’urugomo rwaterwaga n’indaya n’abajura benshi bari bagatuyemo, bigahungabanya umutekano cyane mu masaha y’ijoro, bitewe n’imiterere yaho ndetse n’imibereho y’abahatuye.
Ubuyobozi bw’inzego zibanze bwagerageje kurwanya ibi bikorwa bihungabanya umutekano hashyirwaho ingamba zitandukanye zo guhangana n’iki kibazo.
Kuri uyu wa Gatanu tariki ya 18 Ugushyingo 2016, ubuyobozi bw’Umurenge wa Muhima bwageneye abanyerondo bose bawukoreramo, ibikoresho birimo amakoti y’imvura n’amatoroshi bizabafasha mu kazi kabo ka buri munsi barushaho kubungabunga umutekano umaze kugerwaho.
Umunyamabanga Nshingwabikorwa w’Umurenge wa Muhima, Ruzima John, yabwiye IGIHE ko ’de bandit’ isigaye yitwa ’de jolie’ kubera ko nta mabandi n’indaya ndetse n’ibikorwa by’urugomo bikihagaragara nka mbere.
Yagize ati “Ubu izina rya ’de bandit’ ryabaye amateka. Kuri ubu hasigaye hitwa ’de jolie’ kuko nta ndaya n’abajura bakihagaragara kubera ko twahashyize inzu y’abanyerondo n’insengero ndetse n’isoko ry’abari abazunguzayi kugira ngo nibuze hahinduke naho harangwe umutekano usesuye.”
Umunyerondo witwa Mucyezamfura Samuel we avuga ko amakoti y’imvura n’amatoroshi bahawe azabafasha kurandura burundu ubujura muri uyu murenge.
Yagize ati “Bizadufasha byinshi kuko hari n’igihe imvura yagwaga tukajya kugama ibisambo bikaduca mu rihumye bikiba abaturage cyangwa se bigahungira ahantu hari umwijima hatabona tugatinya kubisangayo, ariko byose byakemutse.”
Uretse aba banyerondo bishimiye ibikoresho bahawe, n’abaturage bo muri uyu murenge bakomeje gushima imbaraga zidasanzwe ubuyobozi bwabo buri gukoresha kugira ngo aka gace karusheho kurangwamo umutekano usesuye.


text:
Language: Kinyarwanda (Language of Rwanda)
Iki Gitabo Kirimo Amagambo Y'ubuhanuzi Ava Kuri Yesu Kubijyanye N'izamurwa Ry'itorero Ryegereje. Bimwe Mu Bice Biri Muri Iki Gitabo:
Kwicisha bugufi, kubabarira, mube mu isi ariko ntimube ab'isi, izamurwa n'ubukwe bw'umwana w'intama, mwitegurire izamurwa, kwifuza isi, abayobozi ntibankurikira, nimwitegure, mureke amakimbirane hagati yanyu, si nzabajyana niba hari icyaha mufite mutihannye, ubuzima bwanyu bw'iteka ryose buri ku...
More Description
Language: Kinyarwanda (Language of Rwanda)
Iki Gitabo Kirimo Amagambo Y'ubuhanuzi Ava Kuri Yesu Kubijyanye N'izamurwa Ry'itorero Ryegereje. Bimwe Mu Bice Biri Muri Iki Gitabo:
Kwicisha bugufi, kubabarira, mube mu isi ariko ntimube ab'isi, izamurwa n'ubukwe bw'umwana w'intama, mwitegurire izamurwa, kwifuza isi, abayobozi ntibankurikira, nimwitegure, mureke amakimbirane hagati yanyu, si nzabajyana niba hari icyaha mufite mutihannye, ubuzima bwanyu bw'iteka ryose buri ku mwunzani, bake cyane nibo bampimbaza kandi banyihannyeho, ndashaka umwanya wa mbere nta wundi, hari ugutotezwa kugiye kuza-ugutotezwa gukomeye, benshi bibwira ko biteguye baribeshya, musigaranye igihe gito cyo kwitegura.
Amagambo Y'ubuhanuzi Ava Kuri Yesu Kubijyanye N'ubukwe Bw'umwana W'intama:
Aho abana banjye bazaba hari ibintu byiza cyane. Reka mbabwire bike: Abana banjye nibahagera bazasanganirwa n'ababo; inshuti n'abavandimwe bari mu ijuru. Nzaba mpari. Kizaba ari igihe cy'ibyishimo. Mbega impano yo kuguhuza n'abo wabuze.
Ameza yuzuye yarateguwe: Buri kimwe gikenewe cyarateguwe. Ibijyanye n'ibi by'izamurwa bizaba bitangaje. Abana banjye bazaba bicaye ku ntebe zanditsweho amazina yabo na zahabu. Buri mwanya wose uzaba ufite ibikoresho by'izahabu.Hazaba hari amasahani ya zahabu. Ibitambaro by'ameza bizaba bikozwe mu ndodo za zahabu.Umucyo uzaba urabagirana mu mirasire. Ibikombe bizaba ari izahabu.
Buri mwanya wose uzaba urimo impano Imana yamuteguriye. Iyo mpano izaba ari ikintu kinyibutsa imigenderanire yanjye n'uwo mwana. Buri mpano yose izaba ifite igisobanuro cy'umwihariko kubera ibihe birebire nagiranye n'umwana. Hazaba hari ugutungurana gutangaje, kuri uwo munsi w'ubusabane bw'ubukwe bwanjye.


text:
Imana idusaba gukundana nk’uko yadukunze.
“Nimurebe urukundo ruhebuje byose Data wa twese yadukunze rwatumye twitwa abana b’Imana kandi ni ko turi….” (1 Yohana 3,1 )
Imana yadukunze urukundo rukomeye rutyo bitabaye ngombwa ko tubigiramo uruhare.
Intumwa Yohana yabivuzeho agira ati : “kuko Imana yakunze abari mu isi cyane, byatumye itanga umwana wayo w’ikinege kugira ngo umwizera wese atarimbuka ahubwo ahabwe ubugingo buhoraho”.(Yohana 3,16)
Umwami Yesu bamubajije itegeko rikomeye kuruta ayandi yasubije agusha ku rukundo, agira ati “ukundishe Uwiteka umutima wawe wose, n’ubugingo bwawe bwose, n’ubwenge bwawe bwose…n’irindi ngo ukunde mugenzi wawe nk’uko wikunda” Matayo 24, 37, 38 na 39.
Kandi na none Yesu ajya gusubira mu ijuru yasize ategetse abigishwa be gukundana kuko aricyo cyagombaga kubatandukanya n’abatari abigishwa.Agira ati “ndabaha itegeko rishya ngo mukundane nk’uko nabakunze, mube ari ko namwe mukundana” Yohana 13, 34.
Nk’uko intumwa Pawulo yabivuze, urukundo nyarukundo rugira ibimenyetso biruranga.
Dore bimwe muri ibyo:
1.Urukundo ntirwirarira:Umuntu ufite urukundo yagombye kurangwa no kwirinda kwirarira.Kimwe mu bidufasha kwirarira ni ururimi rwacu.Tugomba kwihatira kurugenga kuko “ni urugingo ruto rukirarira ibikomeye” Yakobo 3,5.
2.Urukundo ntirwihimbaza:Yesu aduhana kutagirira ubuntu kwishimisha tugamije kwiyerekana imbere y’abantu. Dore uko byanditswe “Ahubwo wehoho nugira ubuntu, ukuboko kwawe kw’ibumoso kwe kumenya icy’ukw’iburyo gukora” Matayo 6,3.
Aho kwihimbaza tubabare kuko ari byo byari bidukwiriye.1Abakorinto 5,2.
3.Urukundo ntirugira ishyari :Kugira ishyari ni ukurarikira ibya mugenzi wawe. Urukundo ntirushaka icyubahiro ruzi guhesha agaciro abandi. Kwicisha bugufi no guha rubanda rugufi amahirwe yo kuzamuka ni byo bituma icyizere cyabo cyiyongera.Umwami Ahabu yigeze kugirira ishyari Naboti kubera uruzabibu rwiza yari afite bituma agera aho yamburwa ubuzima.1 Abami 21, 15. Murumva rero ko kugira ishyari Atari ikintu cyo gushimwa.
4.Urukundo ntirushaka ibyarwo .Iyo twihugiyeho cyane bituma twibagirwa gukunda no gushima Imana bishobora gutuma tubangamira abandi.Abatubanjirije babaga hamwe bagasangira ibyabo byose mu rukundo ruzira amakemwa. Ibyakozwe n’intumwa 2,44.
5.Urukundo rugira neza: Kugira neza ni rumwe mu mbuto z’Umwuka Wera umukirisitu akwiye kugira nk’uko intumwa Pawulo yigeze kubyandikira Abagalatiya mu bice 5,22.
6.Urukundo rwihanganira byose.Kwihangana ni ikintu gikunze kugora abantu benshi bitewe n’uburemere bw’ibyo umuntu asabwa kwihanganira.Nyamara Bibiliya igira iti: “Hahirwa uwihanganira ibimugerageza kuko namara kwemerwa azahabwa ikamba ry’ubugingo iryo Imana yasezeranije abayikunda” Yakobo 1,12.
Turi mu minsi y’imperuka aho usanga gukunda Imana abantu bamwe barabiteye umugongo.Urukundo hagati y’abantu n’abandi na rwo rwabaye ingume.Nyamara n’ubwo bimeze bityo hariho abandi bakirufite kandi bumva batazarutezukaho.
Ijambo ry’umusozo: Imana yatumye Yohana ngo abwire Itorero rya Efeso aya magambo ngo “Ariko rero mfite icyo nkugaya ni uko waretse urukundo rwawe rwa mbere”. Ibyahishuwe 2,4.
Pawulo na we yandikiye Abaroma agira ati “ntimukagire umwenda wose keretse gukundana kuko ukunda mugenzi we aba ashohoje amategeko” Abaroma 13,8, kandi ngo “ufite urukundo ntagirira mugenzi we nabi, ni cyo gituma urukundo ari rwo rusohoza amategeko” Abaroma 13,10.
Ndakwifuriza kugira urukundo.
Imana iguhe umugisha.


text:
Ubukene buhurirahe n’icyaha? (Igice cya 2) Pastor Desire
Inkomoko y’ubukene:
1. Nk’uko twabibonye haruguru ubukene bukomoka kucyaha kuva kuri Adamu.
Mu bintu bizana ubukene harimo ibyaha cyane cyane 2 bikomeye ubupfumu no gusenga ibigirwamana, kandi mwibuke ko basogokuru baraterekeraga kandi bagatunga abagore benshi,tumenyeko iyo famille (umuryango) yinjiyemo ubusambanyi ubukene buba buje.
2. Ubukene bukomoka kubunebwe
Murabiziko isi yubakiye ku amahame (principes) kandi izo ntacyo wakora ngo uzihindure. Urugero: Bibiliya ivugako ukora azakira ariko umunebwe azagira ubukene, muri kamere y’abantu benshi ni abanebwe. Urugero: kera abacuruzi mu Burundi bazaga ku kazi saa tatu saa sita yagera agafunga agataha kurya akagaruka saa cyenda, kandi wamusanga arimo arafunga akanga kwakira amafranga akanakubwira nabi, hanyuma saa kumi n’imwe zagera agafunga akajya kwicara kuri Tanganyika, mu gihe Kampala na Kenya abantu baho bakora 24h/7j.
Ibyo bimwe bikomoka mu mico twakuriyemo ahoumuhungu aba afise ibyo akora n’umukobwa akaba afite ibyo akora, hanyuma noneho wagera mu mujyi yakarande y’ubunebwe ikagukurikira aho usanga munzu imwe hari abakozi 5 urera abana, uteka, ukata ubusitani n’ukingurira imodoka n’umuzamu.
Hari igihe mbona uko imiryango imwe n’imwe ibayeho ngatangara aho umu Maman yicara muri salle bariramo hanyuma agahamagara umukozi mu gikoni ngo naze amuhe ikirahurikiri mu kabati kari inyuma ye, akabyuka utuntu twose batumukoreye kugeza aho n’icyumba cyawe gisaswa n’umukozi.
Urugero: hari umugabo w’incuti yanjye yagiye kuba i Buraya atazi guteka, asanga ntibatunga abakozi inzara imwicira munzu wenyine yigira inama yo guteka ifiriti kuko yayikundaga, ashyushya amavuta noneho akoramo ngo yumveko ashyushye, basi intoki yazijyanye kwa muganga ameze nabi yakoze mu mavuta ashyushye.
Ibihugu by’Abarabu n’abazungu badakijijwe ariko bazi gukora bazakira batere imbere cyane, hanyuma abo mu Mwuka gusa bakuriye mu bunebwe naho baba bavuga mu ndimi ubukene buzabica.
3 Ubukene buva mu myumvire mibi:
Bibiliya ivuga ko ahatari uguhishurirwa abantu barahona ex: Isi yose ivoma muri Kongo ariko abakene ba mbere baba muri Kongo. Twubashye Imana tugasenga twasanga twicaye hejuru y’ubutunzi tutari tuzi, wacuruza ibyatsi ugatera imbere, nzi abantu batangiye bacuruza avoka ariko ubu bafite amakamyo.
Abantu bafite imyumvire mibi cyane abakoronijwe n’abavuga igifaransa ni abanebwe, kandi bakunda ibintu byiza cyane ariko batabikoreye, bamwe barya ruswa ubusanzwe kugirango ube mu nzu nziza, urye neza, wambare neza, imodoka nziza barabikorera ukabigeraho ukuze ariko ukarya ibivuye mumbaraga zawe.
Hari abantu bamwe bishira mukaga bagafata inguzanyo batazabasha kwishyura kugira ngo nawe agure imodoka nk’iyakanaka, abe munzu nk’iyakanaka, ejo ideni rigatuma umuryango wose ujya mu kaga kandi kubaha Imana iyo bafatanyije no kugira umutima unyuze bivamo inyungu nyinshi.
4. Ikindi kizana ubukene ni kutamenya ko gutanga bizana umugisha kuruta guhabwa
Iyi ni principe (ihame) idahinduka gutanga bizana umugisha, twavutse mu miryango igira ubugugu. Urugero: Abanyafrika bamwe na bamwe iyo bagiye kurya hari hakinguye barafunga, bagashyiraho n’amarido,bakabyita urupfura kumbe ni ukwimana kwabaye kwinshi kuri mu buzima bwabo, umuntu yavutse muri miryango imeze ityo niyo akijijwe ntatanga icyacumi kiretse Kristo amuhinduye.
Ni gute umuntu agura umufuko w’umuceri akawurya ukarangira atagaburiyeu mukene, ni gute umuntu agira imyenda 50 mu kabati usengana n’umuntu atagira umwambaro, ni gute unezererwa no kugenda mu modoka wenyine uca ku bantu babuze uko bajya ku kazi? Biterwa ni uko tutigishijwe gutanga bitari mu muco wacu ahubwo turimana, abanyamerika badakijijwe kuko bakuze ba sekuru ari abamisiyoneri batanga icyacumi badakijijwe kandi bagahabwa umugisha.
Ubuhamya: Umuntu yakoze imodoka zihinga caterpirale yatangiye gutanga 1/10 atarakizwa Imana imuha isezerano ko izamukiza guhingisha isuka, uwakoze colgate nawe n’uko n’abandi tugerageze twubahe principes isi igenderako.
Gutanga kose kwiza n’impano yose itunganye rwose ni byo biva mu ijuru, bimanuka bituruka kuri Se w’imicyo udahinduka, cyangwa ngo agire n’igicucu cyo guhinduka. (Yakobo 1:17)
Nababereye ikitegererezo muri byose, yuko ari ko namwe mukwiriye gukora imirimo ngo mubone uko mufasha abadakomeye, no kwibuka amagambo Umwami Yesu yavuze ati ‘Gutanga guhesha umugisha kuruta guhabwa.’ ” (Ibyakozwe n’intumwa 20:35)
NB: - Ubukene bushobora kuva ahantu 3 kuri Satani kuko ariwe se w’ibibi byose kandi azanwa no kwiba, kwica no kurimbura.
Ubukene bushobora kuva ku buryo duteye naho twabaye kuko ntawe twigiraho, kuko tudafite abantu bateye imbere mu buryo bw’Imana tubona, tuziko abatera imbere bose bagiye i Kuzimu cyangwa badakora mu kuri, ariko Bibiliya ivugako Aburahamu yari umukire cyane, Isaka yagiye aba umukire kugeza ubwo abaye umukire cyane.
Mwari muziko iyo umuntu akize akijijwe Imana iba yungutse umukozi izakoresha mu bwami bw’Imana? ariko umuntu akize adakijijwe neza satani aba yungutse uwo azokoresha iby’ubupfu.
Ubukene na none bushobora kuva ku Mana kugirango ikwigishe kunyurwa n’ibyo ufite, kugira nuba umukire uzubahe abakene kuko Pawulo yaravuze ngo nigishijwe guhaga no gusonza, gukira no gukena muri byose nshobozwa na Kristo umpa imbaraga.
Umwanzuro: Niba ibyo urimo atari ishuri ry’Imana urimo uriga, senga Imana izane impinduka kuko Yesu azaza abantu bamwe basinze amaganya y’isi, nyamara niduhabwa umugisha tuzawuhesha n’abandi, icyo nicyo Imana itwifuzaho, Amen.
Pastor Desire@agakiza.org


text:
Zaburi 121:4 - 8 Dore urinda Abisirayeli, Ntazahunikira kandi ntazasinzira. Uwiteka ni we murinzi wawe, Uwiteka ni igicucu cyawe iburyo bwawe. Uwiteka azakurinda ikibi cyose, Ni we uzarinda ubugingo bwawe. Uwiteka azakurinda amajya n’amaza, Uhereye none ukageza iteka ryose.
Kimwe mu bintu abatuye Isi bahuriyeho gukenera ni "UMUTEKANO". Abato n’abakuru barawukeneye, abanyafurika, abanyaburayi, abanyamerika ndetse n’abo muri Aziya barawukeneye, abakire ndetse n’abakene barawukeneye, abize n’abatarize barawukeneye.
Iyo ugeze mu bibuga by’indege urushaho kubyumva, wagera mu bigo bya gisirikare ukiga byinshi. Maze gutekereza nibutse ko umutekano aricyo kintu gitwara amafaranga menshi ku isi: gucura intwaro, kurinda abantu n’ibintu, amafaranga ajya mu butasi no mu nzego z’umutekano, etc....
Igitangaje n’uko uwo mutekano twese dushaka ugoye kuboneka. Abo dukeka ko bawufite bari mu bafite umutekano muke.
Maze gusoma iyi Zaburi nize mo ibintu byinshi harimo ibikurikira:
1. Umutekano w’ubugingo bwanjye urizewe. Kubera iyi mpamvu, nta wangeraho uko yishakiye. N’ubwo intare zitontoma zimpiga, ziri hanze y’urupango rukinze.
2. Iruhande rwanjye hari Yesu undinda mu buryo buhoraho. Yesu ampora i ruhande nk’uko mbana n’igicucu. Ubundi ubuzima bwose umuntu abana n’igicucu iteka. Nta na rimwe atakigendana. Niyo kitagaragara gihoraho. Mfite umu "Board guard" uhoraho ndahemba kd udakorera promotion no gushimwa!
3. Uwiteka arara akanuye ku bwanjye. Kubera iyo mpamvu nje ndyama niziguye. Namenye ko Yesu atarara akanuye andinze ngo nanjye ndare nicaye! Kubera ko ari maso, njye mpawe gusinzira.
4. Uko ngiye n’uko ngaruka biri mu maboko akomeye y’Imana. Kubera iyo mpamvu nize ko ntaho nagera hatari uburinzi bw’Imana kuko aho yemeye ko ngera hose turajyana. N’ubwo rimwe na rimwe ntamubona ntamva iruhande!
Ndashima Imana irinze ubugingo bwanjye!
Mugire umunsi mwiza mwese!
Fidèle MASENGO, Foursquare Gospel Church Kimironko masengof@yahoo.fr


text:
Bibiliya ntabwo ivuga neza ku kwikinisha cyangwa ngo igaragaze niba kwikinisha ari icyaha cyangwa atari icyaha. Ibyanditswe Byera bigaragaza inshuro nyinshi ko kwikinisha ari inkuru ya Onani mu Itangiriro 38:9-10. Bamwe bavuga ko iyi mirongo ishaka kuvuga ko “kurangiriza” hasi ari icyaha. Ariko mu by’ukuri siko iyi mirongo ishaka kuvuga. Imana ntiyahannye Onani kubera “yarangirije hasi”, ahubwo n’uko Onani yanze gukora igikorwa cyo gucikura mwene se. Ntabwo iyi mirongo ivuga ibyerekeye kwikinisha, ahubwo ivuga ku byerekeye kutarangiza inshimgano z’umuryango.
Indi mirongo ikoreshwa rimwe na rimwe, nk’ikimenyetso simusiga cyerekana ko kwikinisha ari icyaha, ni muri Matayo 5:27-30. Yesu avuga ku bitekerezo byerekeye irari ry’umubiri yaravuze ati: “Ikiganza cyawe cy’iburyo nikikugusha, ugice ugite kure”. N’ubwo hari ibintu bijya gusa hagati y’iyi mirongo no kwikinisha, ntabwo twahamya ko kwikinisha ari byo Yesu yashakaga kuvuga.
Mu gihe Bibiliya ntaho ihamya neza ko kwikinisha ari icyaha, si ngombwa kumenya niba ibikorwa biganisha ku kwikinisha ari ibyaha. Kwikinisha hafi ya buri gihe ni ingaruka z’ibitekerezo byo kugira irari ry’umubiri, gushotora ubushake bwo gukora imibonano mpuzabitsina, no kureba amashusho y’urukozasoni. Nibyo bibazo bikeneye kubonerwa umuti. Niba ibyaha byo kugira irari ry’umubiri, ibitekerezo by’urukozasoni, no kureba amashusho y’urukozasoni umuntu ashoboye kubyivanamo cyangwa kubinesha, kwikinisha ntibiba bikiri ikibazo. Abantu benshi barwana intambara yo kumva bariho urubanza rwerekeye kwikinisha, mu gihe mu by’ukuri, ibintu byatumye icyo gikorwa kiba, ari byo bikeneye cyane gusabirwa imbabazi.
Amwe mu mahame ya Bibiliya ashobora kwiyambazwa kuri icyo kibazo cyo kwikinisha. Mu Abefeso 5:3 haravuga ngo: “Muri mwe ntihakagire n’uwo bakekaho gusambana, cyangwa ibyonona byose.” Biragoye rero kubona ukuntu kwikinisha bishobora gutsinda icyo kizame cy’umwihariko. Bibiliya itwigisha ibi: “Namwe iyo murya cyangwa munywa cyangwa mukora ikindi kintu cyose, mujye mukorera byose guhimbaza Imana” (1 Abakorinto 10:31). Niba mudashobora guha Imana icyubahiro kubera ikintu runaka, ntimwagombye gukora gutyo. Niba umuntu atizeye n’umutima we wose ko igikorwa cye kiri bushimishe Imana, ibyo rero aba ari icyaha: “Igikorwa cyose kidakoranywe kwizera aba ari icyaha” (Abaroma 14:23). Ikirenzeho, dukeneye kwibuka ko imibiri yacu yacunguwe kandi ikaba ari iminyago y’Imana. “Mbese ntimuzi yuko imibiri yanyu ari insengero z’Umwuka Wera uri muri mwe, uwo mufite wavuye ku Mana? Kandi ntimuri abanyu ngo mwigenge; kuko mwaguzwe igiciro. Nuko rero mutume imibiri yanyu ihimbaza Imana” (1 Abakorinto 6:19-20). Uku kuri gutangaje kwagombye kugira impinduka igaragara ku byo dukoresha imibiri yacu. Nuko rero dukurikije ibikubiye muri aya mahame, umwanzuro n’uko kwikinisha ari icyaha kigaragara muri Bibiliya. By’umwihariko, kwikinisha ntabwo bihesha Imana icyubahiro; kandi nta n’ubwo bituma ubushake bwo gukora icyaha buhagarara, cyangwa ngo ubwo butsinde ikizame cyerekeye uburenganzira Imana ifite ku mibiri yacu.


text:
Naho twebweho iwacu ni mu ijuru, ni ho dutegereje Umukiza ko azava ari we Mwami Yesu Kristo” Abafilipi 3:20
Iyo wimukiye mu nzu nshyashya, mbere na mbere icyo uba wifuza kumenya mbere ya byose ni imitere, imico cyangwa imimerere y’abo usanze mu gace k’aho wimukiye mo.
Kubera ko hari ahantu tuzaba ubuzima bwacu bw’iteka, hari ikintu tugomba kumenya. Ni amakuru yerekeye ijuru. Kandi yose tuyasanga muri Bibiliya. Iyo tuvuze ijuru, isi ishaka kutuganza iduha ingero n’ibigereranyo bitandukanye igamije kutwereka ko nta kizere gihari cy’uko iryo juru koko rihari.
Ariko amakuba n’imibabaro yacu duhura nayo hano ku isi bizaba bike nidutekereza ku byiza tubukiwe mu gihe kizaza (niba ariko dukora ibyo ijambo ry’Imana ridusaba).
Mu yindi mvugo, umukristo (nyawe) afite ijuru hano ku isi, mu Mana afite amahoro mu mutima we, umutuzo mubyo akora byose. Intambwe ze zizakomezwa, azagira umunezero mu mutima we ndetse no mubihe by’amakuba bimukomereye nta kizamubuza kumwenyura (kuko hari ikizere cy’ibyiza abikiwe mi ijuru). Gusa nimurusheho gushishikarira gusoma Bibiliya kuko ari yo yuzuyemo amasezerano yose y’iyo paradizo kugira ngo imitima yanyu ikomezwe n’iryo jambo.
Billy Graham.


text:
Mu buzima habamo ibihe byiza umuntu agira akumva ameze neza, arishimye kandi akumva anyuzwe n’ibihe arimo ariko hari nubwo intambara zihurira ku muntu ku buryo ashobora no gutekereza ko Imana yamuretse. Ibihe bikunda kugora abantu benshi akenshi biba bishingiye ku bintu bitagenze nkuko babyifuzaga, ibyago, uburwayi, guhomba no gutakaza inshuti. Ibihe nk’ibi bigora abantu benshi ariko hari ibanga fatizo mu kuba wabasha kubinyuramo kandi ukazabasha kubisohokamo amahoro.
Iryo banga ntarindi ni ukumenya ko Imana ishobora byose, bitayitunguye kuba wisanze muri byo bihe kandi ukanazirikana ko Imana itakwibagiwe, ni bwo uzabasha gukomera muri byo bikugoye.
Hano hari ibintu ushobora gukora bikagufasha, mu gihe wumva ibihe urimo bikugoye:
1) Kwemera ko ibyo bihe bibaho kandi bifite iherezo.
Abantu bamwe iyo bakiriye Yesu Kristo bahabwa ubuzima bwiza kandi bishimiye, ukuri ni uko umuntu wese akwiriye kwakira amahoro bava kuri Yesu Kristo ariko ntabwo Bibiliya ivuga ko tuzahora mu bihe byoroshye kandi byiza gusa ahubwo Yesu Kristo yabivuzeho ati” mukiri mu isi mufashe igihe mu ntambara ariko mukomere kuko nanesheje isi.” Yohana 16:33 Birumvikana ko bigoye kumva ko kunyura mu ntambara Imana nayo ibizi ko bibaho, ariko icyo ukwiriye guha agaciro ni ijambo Yesu yavuze ko yanesheje isi, mu byo yanesheje harimo nibyo bikugoye. Iyo wemeye ko ibyago bibaho ningombwa ko na none wemera ko bifite iherezo kuko bifite uwabinesheje ari we Yesu Kristo.
2) Reka kubyihererana.
Iyo umuntu ari mu bihe bimugoye agahitamo kubyihererana bimuvuna cyane ariko iyo abisangije inshuti, umuryango biramufasha kuko bituma yumva aruhutse. Igihe rero wumva ibintu bitagenda neza, reka inshuti n’abavandimwe bagufashe ariko mbere na mbere ubibwire Imana kugira ngo inaguhe inshuti nyazo zagufasha muri byo bihe bitakoroheye, Imana ihora ishaka ko tuyaturira tukayibwira ibiri ku mitima yacu atari uko ibiyobewe ahubwo ari ukugira ngo uzabashe kumenya ko ari yo yagukemuriye ikibazo runaka kuko wari wakiyibwiye.
Urufunguzo rw’ingenzi ni ukwikomereza ku Mana, nibwo ibikugoye byose bizagenda mu buryo butazagutera ubwoba kuko Yesu Kristo yakuneshereje.
3) Ntukihutishe isaha Imana yateganije.
Kubera amarangamutima no gukorwaho,usanga umuntu asaba Imana ko yamufasha kuva mu bihe runaka vuba vuba igihe yumva ko bimugoye ariko Imana ntihindura umugambi ifite ku buzima bwawe kuko wayititirije ahubwo yo izi ibigukwiriye n’igihe gikwiriye byakugeraho.


text:
Urusengero rwagwiriye abantu mu nkambi ya Gihembe icumbikiye abanyekongo bavuga Ikinyarwanda mu Karere ka Gicumbi mu ntara y’Amajyaruguru mu Rwanda. Urwo rusenge rw’urusengero rw’abapentekositi rwaguye, rwahitanye umuntu umwe wahise yitaba Imana ako kanya, abandi bagera ku 10 barakomereka, harimo abakomeretse cyane. Ibyo byabaye ku itariki ya 27 z’ukwezi kwa 5 mu mwaka wa 2008 ahagana sa sita z’amanywa.
Nk’uko Madamu Mukamana Annoncee utuye aho i Gihembe yabitangarijwe Ijwi rya Amerika kuri terefone, abagwiriwe n’urwo rusengero ni abafundi barimo kurusana. Yatubwiye ko bageze k’urusenge bagiye kubona babona ivumbi riratumutse. Ntibazi icyatumye rugwa.
Madamu Mukamana yadutangarije ko abakomeretse bajyanwe kuvurirwa mu bitaro bya Byumba. Muri bo harimo abavunitse amaguru, amaboko, n’ibindi bikomere bitandukanye.
Inkambi ya Gihembe ibarirwamo impunzi z’Abanyekongo bagera hafi ku bihumbi 20. Abo Banyekongo benshi muri bo baturutse muri Kivu y’Amajyaruguru. Bavuga ko barindiriye ko umutekano uhagaruka bakazabona gusubira iwabo.


text:
Rwangombwa yavuze ko ibigo byahombye cyane mu 2006, abari barabibikijemo amafaranga bakishyurwa 50, ariko ibigo byahombye nyuma birimo za ICT na COJAD nta kintu bahawe.
Ubwo yatangazaga uko ubukungu bw’igihugu buhagaze, yavuze ko amafaranga azishyurwa aba bantu yamaze gushyirwa mu ngengo y’imari y’uyu mwaka wa 2016/2017 kandi ba nyirayo bazishyurwa bitarenze amezi abiri ari imbere.
Ati “Hari itegeko ryagiyeho rifasha abantu bashyize amafaranga mu kigo cy’imari kigahomba. Ariko icyo kigega ni amafaranga make cyane ya ba bandi bafite n’ubumenyi buke mu kumenya ingorane ziba mu gushyira amafaranga muri ibyo bigo. Icyo kigega nigitangira gukora ni amafaranga make atarenze 500 000 Frw ku muntu, uramutse ubikije amafaranga mu kigo cy’imari kigahomba.”
Rwangombwa yavuze ko mu kubara gutyo basanze baba bishyuye hafi 85% by’ababikije mu bigo by’imari.
Ati “Ntibivuze ko wa wundi wabikije miliyoni zingahe azabona amafaranga ye. Kuko hari ibigo by’imari byinshi bihomba. Nawe kubo ubitsamo ugomba kugira uruhare mu guhitamo ikigo cy’imari ukorana na cyo. Wenda hamwe biragoye kuko hari abantu batuye ahantu haba ikigo cy’imari kimwe gusa, nta handi afite yabitsa, ariko tuvuga ko na we iyo ufashe icyemezo mu kubitsa mu kigo cy’imari, ugomba kugiramo uruhare haramutse habayemo ikibazo mukamenya ko hari icyo ushobora gutakaza.”
“Twari twaganiriye na Minisiteri y’Imari n’Igenamigambi na Minisiteri ishinzwe ubucuruzi, leta ifata icyemezo ko igiye gushakisha amafaranga ifasha abo bantu bose kwishyurwa 75% by’amafaranga yose bari barabikije mu bigo by’imari, 25% yo ni uruhare rwabo babikije muri ibyo bigo. Ni amafaranga agomba kuva mu ngengo y’imari kandi uyu mwaka yashyizwemo, turahamya ko mu kwezi kwa cyenda bitarenze ukwa cumi, abo bari barahombye mbere bishyuwe 50% bazongerwaho 25%, abatarahawe na gato bahabwe 75%, iyo dosiye ifungwe.”
Amafoto: Mahoro Luqman


text:
Iyangirika rikabije ry’uyu muhanda ryaturutse ku mazi ava mu birunga yangije icyuma kiyayobora, kigahinamirana kugeza aho ataye inzira akishakira iyayo ku ruhande, akaba yinjira mu butaka ku buryo hacukutse bikabije hafi yo kugera aho umuhanda utangiriye.
Manirere Emmanuel ni umwe mu baturage baganiriye na IGIHE wagize ati “Hano hangiritse cyane ahagana muri Werurwe mu mvura yagwaga umusubirizo, twakundaga kuhanyura twahira ubwatsi bw’amatungo, dutungurwa no kubona uyu muhanda ucukuka kandi harimo n’umwobo munini.”
Uwitwa Kazungu we yagize ati “Urebye uburyo hacukutse mu gihe gito kuriya nta burambe iki kiraro gifite isaha iyo ari yo yose cyariduka”.
Bakomeza bavuga ko batewe impungenge n’uko igihe cy’imvura cyegereje hatarakorwa ku buryo hashobora kuzariduka.
Umuyobozi w’Akarere ka Musanze wungirije ushinzwe imari, ubukungu n’iterambere,Habyarimana Jean Damascène, yemeza ko iki kibazo bakizi kandi ko barangije kukigeza ku Kigo cy’Igihugu gishinzwe guteza Imbere Ibikorwa by’Ubwikorezi (RTDA) bakaba ngo bategereje igisubizo.
Yagize ati “Uyu muhanda urenze ubushobozi bw’akarere gusa twamaze kumenyekanisha iki kibazo muri RTDA dutegereje igisubizo, ntibikwiye gutinda kuko twegereje igihe cy’imvura kandi niyo ikomeza kucyangiza.”
Aho iki kiraro cyangirikiye hakunze kugaragara amazi yuzura mu muhanda cyane cyane mu gihe cy’imvura nyinshi, hakiyongeraho n’amazi aturuka mu birunga bikabangamira ingendo za Musanze-Rubavu ndetse zimwe zikanahagarara.
Ku itariki ya 26 Gicurasi 2015, amazi yo mu birunga mu buryo butunguranye yafunze umuhanda Musanze-Rubavu amasaha atatu n’igice nyuma y’uko abawukoresha batunguwe no kuwubona warengewe amazi yari yivanze n’amabuye yamanutse mu birunga.


text:
Ijambo ry’Imana ryerekana ko urukundo ari ngombwa mu buzima bwa buri muntu wese. Imana kugira ngo yerekane imbaraga zarwo yahisemo kurwiyitirira maze ivuga ko yo ubwayo ari urukundo. Niba Imana ari urukundo uvuga ko afite Imana muri we agomba kurangwa n’urukundo.
Pasitori Kabanda Stanley avuga ko urukundo rufite imbaraga zikomeye ku buryo rushobora guhindura umuntu uwo ari we wese, ahubwo usanga ikibazo gituma abantu bananirana hagati yabo biterwa n’uko baba bananiwe kwihangana.
Aganira na Ubugingo.com ,yagize ati”nta muntu n’umwe unanirana, urukundo rufite imbaraga zikomeye zihindura umuntu uwo ari we wese” nubwo avuga ko nta muntu unanirana igihe hari urukundo, avuga ko bishoboka ko hariho umuntu ushobora kunanira undi ariko ntibivuze ko uwo muntu aba adashobora guhinduka, kuri Pasitori Kabanda asanga igituma umuntu ashobora kuvuga ko umuntu yamunaniye ku buryo bashobora no gutandukana kandi barashakanye biterwa nuko haba habaye ikibazo kimyumvire ndetse no kubura kwihangana hagati yabo.
Atanga urugero avuga ko umuntu ashobora kugaragara ko yananiye undi ariko yamureka akibanira n’undi bakabana neza cyane.
Ukurikije uko Pasitori Kabanda abivuga, kubaka rugakomera bikeneye ko urukundo rufata iya mbere hagati yabashakanye ndetse kwihangana nabyo ntibibure kuko arizo nkingi za mbere mu gutuma abantu babana neza. Avuga ko kugira ngo wubake neza ugomba kugendera ku mahame nyayo yashyizweho n’Imana n’abatubanjirije kugira ngo urukundo nyarwo rubashe kubashoboza guhinduka no guca bugufi.
Guca bugufi ni byo bishoboza abashakanye kwihanganira amakosa abaho hagati yabo bombi, buri wese akwiriye kwihanganira mugenzi we. Pasitori Kabanda asanga ko ibi bikozwe neza abashakanye barambana rwose! Yongeraho kandi gutandukana kwabashakanye ko ataribwo buryo bwiza bukwiriye bwo gucyemura ikibazo cyo kutumvikana,”ati dukemure ikibazo cy’imyumvire dukura mu muco w’ibihugu byo mu burengerazuba ahubwo twibande ku mbaraga z’urukundo kuko rufite imbaraga zo guhindura umuntu wese.”
Ubugingo.com


text:
Ni nyuma yuko ubushakashatsi bwakozwe na Komisiyo y’Igihugu y’Ubumwe n’Ubwiyunge mu Rwanda, bwagaragaje ko 32.8% by’abatuye akarere ka Nyanza babona Jenoside ishobora kongera kuba mu Rwanda, ndetse bakanemeza ko hakiri abanyarwanda bibona mu ndorerwamo z’amoko ku ijanisha rya 67.1%.
Muri ubwo bushakashatsi ku mibanire y’Abanyarwanda bwashyizwe ahagaragara mu Ugushyingo 2015, bwagaragaje ko mu Rwanda hose Ubumwe n’Ubwiyunge buri ku kigereranyo cya 92.5% buvuye kuri 82,3% mu 2010.
Nubwo ubushakashatsi bwerekanye ko muri rusange imibanire y’Abanyarwanda ifite icyerekezo cyiza, Akarere ka Nyanza ko kaza inyuma y’utundi turere twose mu kugirira icyizere ibikorwa byose bikorerwa Abanyarwanda birimo kubabanisha neza, politiki, ubutabera, umutekano n’ibindi.
Ibi byatumye abanyamuryango ba FPR Inkotanyi bo mu Murenge wa Busasamana biyemeza kurebera hamwe umuti w’ibi bibazo bigaragara mu karere kabo,mu Nteko Rusange yabahuje ku wa 04 Nzeri 2016.
Umujyanama wa Guverineri w’Intara y’Amajyepfo, Jean Claude Mazimpaka, watanze ikiganiro ku byavuye mu bushakashatsi bwa Komisiyo y’Ubumwe n’Ubwiyunge, yavuze ko kuba Nyanza ikomeza kuza inyuma bihesha isura mbi Intara yose, asaba ko hagomba kugira igikorwa inzitizi zihari zikavanwaho.
Yagize ati “Nyanza ni yo ifite abantu benshi bari kugenda babiba ingengabitekerezo ya Jenoside, murabona ko bari kuri 63.9%, ni ukuvuga ngo Nyanza irimo irasubiza Intara y’Amajyepfo hasi”.
Yakomeje asaba abanyamuryango ba FPR Inkotanyi kuba ku isonga mu gucukumbura igitera ibi bibazo bakagishakira n’umuti urambye.
Mu bitekerezo byatanzwe n’abari bitabiriye iyi Nteko, ku ngingo y’uko Nyanza ifite umubare munini w’abibona mu ndorerwamo y’amoko, hari abavuze ko byaba biterwa n’ubuyobozi ku nzego z’ibanze butegera abaturage ngo bubakemurire ibibazo, by’umwihariko kurangiza imanza zaciwe n’Inkiko Gacaca kuko byavuzwe ko muri aka Karere ari hamwe mu hagaragara umubare munini w’abagizwe incike, imfubyi, abapfakazi na Jenoside yakorewe Abatutsi mu 1994.
Kamikazi yagize ati “Hari abantu benshi bafite intimba mu mitima yabo, baba abapfakazi ndetse n’imfubyi, ntabwo bari kubona abantu baba hafi yabo, ngo babahumurize”.
Abayobozi batunzwe agatoki kuba ba nyirabayazana w’iki kibazo
Umwe mu banyamuryango yagize ati “Nta kuntu waba uzi ko uyobora Akagari cyangwa Umurenge, ngo wa muturage ushaka kugira ngo arebe ko ubuyobozi bubi bwavuyeho koko, abone ko ubuyobozi bwiza bwagiyeho, amare icyumweru afite agakayi ajya gusinyisha urubanza rutari rwacibwa. Ahongaho azavuga ati ’se ibintu bambwiraga urabona atari nka ba bandi bagiye’”.
Aba banyamuryango ba FPR Inkotanyi mu karere ka Nyanza bavuze ko niba umuturage adakemuriwe ikibazo cye agahora asiragizwa, bizatuma atakariza icyizere ubuyobozi n’ubutabera, ibintu bemeza ko byatangiye kugaragara.
Ibitekerezo byinshi byahurije ku kuba abatuye Nyanza batewe ipfunwe n’uko akarere kabo kasigaye inyuma muri gahunda zijyanye n’imibanire myiza, biyemeza ko bagomba gukora ibishoboka byose ubutaha bikaba byakosowe.
Ibyemezo biturwa ku baturage batabimenyeshejwe kimwe mu bituma batakariza icyizere ubuyobozi
Muri iyi Nteko kandi hagaragarijwemo ko ikindi cyaba gituma abaturage batakariza icyizere inzego z’ubuyobozi, iz’ubutabera n’iz’umutekano, ngo ari ibyemezo bifatirwa abaturage batabigizemo uruhare, nko kubimura aho batuye, kubafungira ibikorwa n’ibindi.
Abatanze ibitekerezo kuri iyi ngingo basabye ko ubuyobozi bukuru bw’Igihugu bukwiye kwiga uburyo ibintu byajya bikorwa umuturage adahutajwe, kuko ngo abayobozi ku nzego z’ibanze babwira abaturage ko ibyo bari gukora byaturutse ku nzego zibakuriye.
Julien Ngabonziza ushinzwe imyitwarire muri FPR Inkotanyi ku rwego rw’Intara y’Amajyepfo, yatanze inama ku bayobozi b’inzego z’ibanze ababwira ko bagomba kwegera abaturage kandi bakita ku bibazo byabo kandi bigashakirwa ibisubizo.
Ati “Abayobozi ku nzego z’ibanze nabagira inama yo kumanuka bakegera abaturage, kuko byumvikanye ko batabafitiye icyizere. Kugira ngo babashe kubaremamo icyo cyizere ni uko bakwiye kubegera bakumva ibibazo bafite bakabikemura, noneho abaturage nabo bakumva ko mu mibereho yabo ya buri munsi abayobozi bari kumwe na bo”.
Inteko rusange ya FPR Inkotanyi mu Murenge wa Busasamana yasojwe hemejwe ko buri wese agiye gutanga umusanzu we mu kugaragaza ibishobora kuba inzitizi ku mibanire y’Abanyarwanda no guharanira kubishakira umuti.
Soma inkuru bifitanye isanoAbanye-Nyanza 32.8% bagaragaje impungenge ko Jenoside ishobora kongera kuba mu Rwanda


text:
ven.
22
juin
2012
ISOMO RYA MBERE
Isomo ryo mu gitabo cya Mwene Siraki (Sir 48, 1-14)
Muri iyo minsi, 1hadutse umuhanuzi Eliya aza amaze nk’umuriro, ijambo rye ritwika nk’ifumba igurumana. 2Yabaterereje inzara irabashegesha; kubera ishyaka rye, umubare wabo uragabanuka. 3Ku bw’ijambo ry’Uhoraho yabujije imvura kugwa, kandi amanura umuriro wo mu kirere incuro eshatu zose. 4Mbega Eliya ngo ibitangaza byawe biraguhesha ikuzo ! Ni nde wakwiyemera ko amaze nkawe ?
5Wowe wazuye umuntu wapfuye, ukamukura ikuzimu ku bw’ijambo ry’Umusumbabyose; 6Wowe wagushije abami mu kangaratete, n’abikuza ukabimura mu buryamo bwabo; 7Wowe wumviye kuri Sinayi imiburo y’Uhoraho, kuri Horebu ukahumvira imigambi ye yo guhana; 8Wowe wasize amavuta abami ngo bamuhorere, n’abahanuzi kugira ngo bagusimbure; 9Wowe wajyanywe mu gicu cy’umuriro, ukagenda mu igare ritwawe n’amafarasi agurumana; 10Wowe wavuzwe mu miburo yerekeye ibihe bizaza, kugira ngo ucubye uburakari bw’Uhoraho butaragurumana, no kugira ngo ababyeyi biyunge n’abana babo, bityo amazu ya Yakobo agasubirana. 11Hahirwa abazakubona, kimwe n’abasinziriye mu rukundo, kuko natwe twese tuzabaho nta shiti.
12Eliya amaze kuzimira mu gicu cy’umuriro, Elisha yahise asenderezwa umwuka we. Igihe cyose yabayeho, nta mutware n’umwe wamuhungabanyije, nta n’umuntu wigeze amusimbura. 13Nta kintu na kimwe cyamunaniraga, ndetse amaze no gupfa, umurambo we wakomeje guhanura. 14Mu buzima bwe yakoze ibitangaza, na nyuma y’urupfu rwe, ibikorwa bye biba akataraboneka.
ZABURI (Zab 97 (96), 1-2, 3-4, 5-6, 7.10ab)
Inyik/ Ntungane, nimwishimire Uhoraho !
Uhoraho ni Umwami ! Isi nihimbarwe,
abaturiye inkombe nibasagwe n’ibyishimo !
Igicu cy’urwijiji kiramukikije,
ubutabera n’ubutarenganya ni ikibanza cy’intebe ye.
Ikibatsi cy’umuriro kimugenda imbere,
maze kigatwika abanzi be impande zose.
Imirabyo ye iboneshereza isi,
ubutaka burabirabukwa maze bugahinda umushyitsi.
Imisozi irashonga nk’ibishashara,
mu maso y’Uhoraho, Umutegetsi w’isi yose.
Ijuru riramamaza ubutabera bwe,
maze imiryango yose ikarangamira ikuzo rye.
Abayoboka ibigirwamana bose nibakorwe n’isoni,
abiratana bose ibyo bipfabusa;
bigirwamana mwese, nimupfukame imbere ye !
Mwebwe abakunda Uhoraho nimwange ikibi,
kuko amenya ubuzima bw’abayoboke be.
IBANGONDIRIMBO RIBANZIRIZA IVANJILI (Rom 8, 15)
Alleluya Alleluya
Tuyobowe na Roho Mutagatifu utugira abana bayo,
Imana tuyita “Data”
Alleluya
IVANJILI
+ Matayo (Mt 6, 7-15)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 7« Igihe musenga ntimugasukiranye amagambo nk’abatazi Imana, bibwira ko amagambo menshi ari yo atuma bumvwa neza. 8Ntimukagenze nka bo ; kuko So azi neza icyo mukeneye na mbere y’uko mukimusaba. 9Mwebwe rero mujye musenga mugira muti :
‘Dawe uri mu ijuru,
izina ryawe ryubahwe,
10Ubwami bwawe nibuze,
icyo ushaka gikorwe mu nsi nk’uko gikorwa mu ijuru.
11Ifunguro ridutunga uriduhe none.
12Utubabarire ibicumuro byacu,
nk’uko natwe tubabarira abaducumuyeho.
13Ntudutererane mu bitwoshya, ahubwo udukize ikibi.’
14Koko nimubabarira abantu amakosa yabo, So wo mu ijuru na We azabababarira ayanyu. 15Naho nimutababarira abantu, na So ntazabababarira amakosa yanyu. »


text:
Kugira uruhare mu kubohoka bishyingiye ku kwizera Yesu
Mariko 10 : 46-52 Nuko bagera i Yeriko. Akivana i Yeriko n’abigishwa be n’abantu benshi, asanga umwana wa Timayo witwaga Barutimayo, umusezi w’impumyi yicaye i ruhande rw’inzira. Yumvise ko Yesu w’i Nazareti ari we uje, aherako arataka cyane ati “Yesu mwene Dawidi, mbabarira !Soma ibikurikira.
Umuhungu wa Timayo yari yaratawe i ruhande rw’inzira igana i Yeriko ntabwo yari afite icyizere cyo kuzatabarwa n’abaturanyi cyangwa se abo babanaga. Ntabwo tuzi neza umubare w’abamuherezaga amafaranga ubwo yasabirizaga, nta nubwo tuzi abamwitagaho, gusa icyo tuzi nuko Barutimayo yahoraga yicaye i ruhande rw’inzira.
Matayo 11 : 28 Ni muze mwese abarushe n’abaremerewe, ndabaruhura.
Nta wundi wavuga ayo magambo uretse urutare rw’ibihe byose rubasha guhumuriza. Barutimayo yari yarabisobanukiwe. Kubw’iyo mpamvu nta wundi muntu yagendeyeho ngo agere kuri Yesu. Nubwo atarebaga, ntiyirengagije ko abashije kuvuga kugira ngo abe yagera ku Mana ibohora. Ntibyabujije ko abakagombye kumugeza ku Mwami ngo amukize, bamucecekesheje ngo ntavuge. Ariko we yarushijeho gusakuza, kubera ko nta wari gushobora gufunga akanwa ke, kandi n’Imana nayo ntabwo ishobora kwirengagiza ijwi ry’umunyamubabaro.
Aha niho tubonera kwibohora guturuka ku kwizera Yesu gusa, kandi kukaba guhagije. Gukunda Imana kwacu kwakagombye kudutera guca bugufi. Birumvikana ko umushumba, umuhanuzi, umujanama, cyangwa se umudiakoni bashobora kudufasha mu bihe bimwe na bimwe tunyuramo. Ariko abo bose ntabwo ari abanyamareba, nta nubwo ari ba bamenya kugira ngo babe babona byose cyangwa ngo bagire ibisubizo by’ibibazo byose. Nubwo umushumba yumva ijwi ry’Umwuka Wera cyangwa agakora ibitangaza, mumenye ko atari buri musi Imana imubwira. Urugero twatanga ni Elisa umugore w’ i Shunemu amujyeho yapfushije umwana kandi Imana yabimuhishe.
2 Abami 4 : 27 Ageze kuri uwo muntu w’Imana aho yari ku musozi amufata ibirenge, Gehazi aramwegera ngo amusunike, ariko umuntu w’Imana aravuga ati “Mureke afite agahinda mu mutima, kandi Uwiteka yabimpishe ntiyabimbwiye.”
Ubuzima bwo kwibohora bishingiye ku kwizera Yesu bigomba kuba umucyo mu bana b’Imana. Ni kuki twahora twiruka hirya no hino dushakisha abadusengera kandi dushobora kwigerera ku Mana bitagombye umuhuza?
Abafilipi 4 : 6 Ntimukagire icyo mwiganyira, ariko ahubwo ibyo mushaka byose bimenywe n’Imana mubisabiye, mubyingingiye, mushima.
Twirinde guhuzagurika, twimenyereze gushingira kwizera kuri Kristo, we ubasha gusubiza ibibazo byabo.
Mu bumana bwe, Yesu yari azi impamvu Barutimayo yamwambazaga. Yaba se ari iyihe mpamvu yatumye amubaza ngo “urashaka ko ngukorera iki?”
Mu by’ukuri, Yesu yashakaga kumva Barutimayo avugisha kwizera kwe, atabinyujije mu wundi muntu. Mu gusububiza kwizera kwe, Yesu yaramubwiye ngo: “Genda, kwizera kwawe kuragukijije.”
Yesu, ari we Mana yacu, arashaka kutwumva buri wese ku giti cye kugira ngo adusubize bitari mu ruhame. Ibyo tuzi twabivanye mu byanditswe byera, ni nabyo bitubeshaho muri Yesu.
Mu myaka ishize nari ndimo mva mu masengesho ya nijoro, mpura n’impanuka ikomeye. Nkunda umugore wanjye n’abana banjye, ariko umuntu wa mbere yanjemo ngo mutabaze ni Umwami Yesu’ Mbere ho gato y’impanuka naratatse cyane nka Barutimayo ngo: YESU, YESU! Nyuma y’impanuka, imodoka yanjye yarashwanyutse, ariko Yesu amvana mu modoka nta kintu nabaye.
Kubaho wibohoza kubwo kwizera Yesu ni ubuzima bushoboka, rero ni mureke tububemo.
Maurice Kuti Mbuiti


text:
dim.
31
juil.
2011
ISOMO RYA MBERE
Igitabo cy’Ibarura (Ibar 11, 4b-15)
Abayisraheli ubwo bari mu butayu, 4bbatangira kwijujuta bavuga bati « Ni nde uzaduha inyama zo kurya ? 5Turibuka amafi twariraga ubuntu mu Misiri, ibihaza, imyungu, hamwe n’ibitunguru by’ibibabi n’iby’ibijumba ! 6Nta na kimwe tukibona muri ibyo, none ubuzima bwacu burakendera ! Nta kindi turya uretse manu. » 7Manu iyo yari imeze nk’urubuto rwa koriyanderi, ikererana nk’ubujeni buva mu biti. 8Imbaga yayagaraga ijya kuyitoragura ; bakayisya ku rusyo cyangwa bakayisekura. Nyuma igatekwa mu nkono, igakorwamo utugati. Yaryohaga nk’umutsima bavugishije amavuta. 9Iyo urume rwatondaga ku ngando nijoro, ni na ho manu yayigwagaho.
10Musa yumva imbaga yijujuta, buri muntu ari ku muryango w’ihema rye. Uhoraho biramurakaza cyane, maze Musa abwirana agahinda Uhoraho agira ati 11« Ni iki gituma ugirira nabi umugaragu wawe ? Ni iki gituma untererana, ukankorera umutwaro wo kuyobora iyi mbaga yose ? 12Ni jye se wasamye inda ndababyara, kugira ngo untegeke kubabumbatira ku gituza nk’uko umurezi abumbatira umwana muto, bakazarinda bagera mu gihugu wasezeranije ba sekuruza ? 13Nzakura hehe inyama zo guha iriya mbaga yose, ihora inyijujutaho ivuga ngo ‘Duhe inyama zo kurya.’ 14Jyewe jyenyine singishoboye kwihanganira umutwaro undemereye cyane wo kuyobora iyi mbaga. 15Niba uzahora ungenzereza utya, ndakwinginze ngo umbabarire unyice, aho kugira ngo nkomeze kubabazwa n’ibyago byanjye ! »
ZABURI (Zab 81 (80), 12-13,14-15,16-17)
Inyik/ Nyagasani, Mana yacu, ngwino utumare inzara !
«Umuryango wanjye ntiwumvise ijwi ryanjye
kandi Israheli ntiyanyumvira ;
nuko mbarekera ubugundire bw’umutima wabo,
ngo bikurikirire ibyifuzo byabo.
« Iyaba ariko umuryango wanjye wanyumvaga !
Iyaba Israheli yagenderaga mu nzira zanjye,
mu kanya gato nakubika abanzi bayo,
ngacyamurira ikiganza ku bayirwanya.
« Abanga Uhoraho bagatangira kumukeza,
bagahora bakangaranye ubuziraherezo !
Naho umuryango wanjye nkawutungisha ingogore y’ingano,
maze nkawuhaza ubuki bwo mu rutare ! »
IBANGONDIRIMBO RIBANZIRIZA IVANJILI (Zab 78 (77), 24)
Alleluya Alleluya.
Imana yagaburiye umuryango wayo mu butayu,
ibaha ingano zo mu ijuru.
Alleluya.
IVANJILI
Icyitonderwa : Mu mwaka A, kuko iyi Vanjili iba yasomwe ku cyumweru, uyu munsi basoma muri Matayo 14, 22-36
+ Matayo (Mt 14, 13-21)
Muri icyo gihe, 13Yezu amaze kumva iby’urupfu rwa Yohani Batisita, ajya mu bwato agana ahantu h’ubutayu hitaruye ; rubanda rubimenye ruva mu migi rumukurikira ku maguru. 14Amaze kwambuka abona abantu benshi, abagirira impuhwe ; akiza ibimuga byabo. 15Bugorobye, abigishwa be baramwegera bati «Aha hantu ntihatuwe kandi umunsi uciye ikibu ; none sezerera aba bantu bajye mu ngo kwigurira ibyo barya. » 16Ariko Yezu we arababwira ati « Bikwirirwa bajyayo ; nimubahe ibyo kurya mwebwe ubwanyu. » 17Baramusubiza bati « Dufite hano imigati itanu n’amafi abiri gusa. » 18Arababwira ati « Nimubinzanire hano. » 19Amaze gutegeka ko bicaza abantu mu byatsi, afata ya migati itanu na ya mafi abiri, areba ku ijuru ashimira Imana; hanyuma amanyura ya migati ayiha abigishwa be, na bo bayiha rubanda. 20Bose bararya barahaga. Nuko barundarundira hamwe ibisigaye, byuzura inkangara cumi n’ebyiri ! 21Nyamara abariye bari ibihumbi bitanu, batabariyemo abagore n’abana.
+ Matayo (Mt 14, 22-36)
Muri icyo gihe, Yezu amaze kugaburira imbaga mu butayu, 22ategeka abigishwa be kujya mu bwato no kumutanga hakurya, igihe asezerera rubanda. 23Amaze kubasezerera, azamuka umusozi kugira ngo asengere ahiherereye. Umugoroba ukuba ari wenyine. 24Naho ubwato bwari bugeze kure y’inkombe, buhungabanywa n’umuvumba kuko umuyaga wabuturukaga imbere.
25Nuko bujya gucya, aza abasanga agenda hejuru y’inyanja. 26Abigishwa babonye agenda hejuru y’inyanja bakuka umutima bati «Ni baringa!» Bashya ubwoba ni ko kuvuza induru. 27Ako kanya Yezu arababwira ati « Nimuhumure ni jye ; mwigira ubwoba!» 28Petero ni ko kumusubiza ati « Nyagasani, niba ari wowe tegeka ko ngusanga ngenda ku mazi. » 29Yezu ati «Ngwino.» Nuko Petero ava mu bwato agenda ku mazi asanga Yezu. 30Ariko abonye ko umuyaga uteye inkeke, agira ubwoba atangira kurohama, nuko atera hejuru ati « Nyagasani, nkiza ! » 31Ako kanya Yezu arambura ukuboko, aramusingira ati « Wa mwemera gato we, ni iki cyatumye ushidikanya ? » 32Nuko ageze mu bwato umuyaga urahosha. 33Abari mu bwato bamupfukamira bavuga bati « Koko uri Umwana w’Imana! » 34Bamaze kwambuka bagera mu karere ka Genezareti. 35Abantu b’aho bamumenye bakwiza inkuru muri ako karere kose; ni ko kumuzanira abarwayi babo bose. 36Baramwinginga ngo abareke bakore ku ncunda z’igishura cye gusa, nuko abazikozeho bose bagakira.


text:
Umuco wo kwita izina no kurya ubunnyano warakendereye mu Rwanda!
Umuhango wo kurya ubunnyano, wakorwaga umwana amaze iminsi 8 avutse. Bafataga amasuka y’udufuni, bagaha abana bakiri bato, bakajya guhinga hafi aho y’urugo, iyo bamaraga guhingura bajyaga mu rugo, bagasanga babateguriye intara bashyizeho ibyo kurya. Ku ntara basasagaho amakoma, bagashyiraho ibishyimbo bacucumiyemo imboga, kandi bagizemo utubumbe twinshi, buri mwana akagira akabumbe ke.
Nkuko tubikesha impuguke mu muco nyarwanda ndetse n’abasaza bamazeho iminsi, batubwirako akabumbe kose kabaga kageretseho agasate k’umutsima. Bakazana amata y’inshyushyu n’ay’ikivuguto bagatereka aho, abana bakaza bakabaha amazi bagakaraba bakarya, bakabaha n’amata bakanywa bose uko bangana. Ng’uko kurya ubunnyano. Kubyita ubunnyano n’uko babaga babigize utubumbe twinshi tumeze nk’utwo umwana annya impande zose.
Iyo bamaraga kurya, ntibabahaga amazi yo gukaraba, barazaga bagahanaguriza intoki zabo ku mabere ya wa mubyeyi, bavuga bati:Urabyare abana benshi, abahungu n’abakobwa ”N’uko abana bakita uruhinja amazina”.
Abana ntibatahaga iwabo imuhira na nyina w’Umwana ntiyahagurukaga aho yicaye, kereka umwana abanje kunnya cyangwa se kunyara.Nyina yabaga yamuhaye amata, yamuhaye ibere, agira ngo annye cyangwa anyare vuba.
Iyo umwana yabaga yatinze kunnya cyangwa se kunyara, bamutamikaga itabi akaruka, bakabona kugenda. Kugenderaho ni ugusurira umwana nabi, agapfa. Ubwo buryo akaba aribwo buryo bwo kurya ubunnyano bwakoreshwaga mu Rwanda rugari rwa Gasabo.
Mu Ngoma y’i Gisaka cy’Epfo na hamwe mu Buganza, abana bafite akabyino babyinaga, bajya gusuka ku nsina ibyo bakuye ku kiriri. Insina akenshi yabaga ari iy’inyamunyo. Haza abana umunani, bane b’abahungu na bane b’abakobwa, bose b’amasugi(bafite ba se naba nyina ).Barazaga bagakikiza urutaro (intara) bayoreyeho ibyo ku kiriri, bakayiterurira rimwe bagenda urunana bakabyina ngo : Bwerere yavutse, Bwerere yakura, Bwerere yavoma, Bwerere yasenya (yatashya), Bwerere yahinga…..Bagasuka ku nsina bavuga ngo:Dore aho nyoko yakubyariye”Bakajya no ku yindi nsina babyina kwa kundi.Batanga insina ebyiri cyangwa se eshatu, bagasukaho ibyo ku kiriri. Insina basukagaho ibyo ku kiriri(ibyo basigaje barya ubunnyano) yerekanwa n’umugore washashe ikiriri.
Insina iba iy’umwana ababyeyi bazira kuyimunyaga. Iyo ari umukobwa agashyingirwa kure, igitoki cyayo barakimugemurira.
Uwo munsi babaga bashakiye umwana ingobyi ebyiri iy’uruhu rw’inka n’iy’uruhu rw’intama, bakazimukozaho, kugirango imwe nibura bamuheke mu yindi. Iyo babigenjeje batyo bukeye bakamuheka muyo batamukojejeho icyo gihe, imusurira nabi,agapfa. Umwana w’uruhinja iyo afite mukuru we, ku munsi wo gusohoka baramumuhekesha,kugirango bazahore barutana, umukuru ntarutwe na murumuna we, bitewe n’uko yazingamye.
Icumu n’ingabo n’umuheto, cyangwa ishinge umugore yasohokanye, babimanika mu ruhamo rw’umuryango, kirazira kubijugunya gusa.
1.Kwita izina cyangwa guterura umwana
Iyo bamaraga kurya ubunnyano, umwana yanyaye akanannya, bwamaraga kwira abana bagasubira iwabo. Umugore agasasa, noneho agataha ku buriri akararana n’umugabo we, ariko umwe akirinda undi. Igihe cyo mu museke, umugabo akabwira umugore ngo naze baterure umwana (gukora imibonano mpuzabitsina). Barangiza umugabo agasohoka akajya hanze, yava hanze, akaza agasanga umugore yamushyiriye intebe mu irebe ry’umuryango. Iyo umugabo yaterurega umwana atavuye hanze, byabaga ari ukumuvutsa ibyiza akazaba imbwa, akazapfa atagize icyo yimarira. Nuko umugabo akaza akicara ku ntebe ati : “Mpa uwo mwana yewe wa mugore we”, umugore akamuhereza umwana. Se w’umwana akamusimbiza agira ati : “Kura ujye ejuru, nkwise kanaka”. Umugore nawe iyo ashatse yita umwana izina, akagira ati : “Nnya aha, nyara aha, nkwise kanaka”, ubwo akita umwana izina, akabisubiramo ariko izina rihama ni iryo umwana yiswe na se.
2. Impamvu nyamukuru yo kwita umwana izina
Abakurambere bacu , bari bafite ubugenge n’ubucurabwenge bwo kwita umwana izina, kwita izina byagendanaga ahanini n’impamvu z’ingenzi zikurikira :
*Bitaga izina bakurikije ibihe barimo bamubyara
Iyi mpamvu yagendanaga nuko imibereho y’umuryango uwo mwana avukamo yifashe mu gihe uwo mwana yavukaga, bikagendana kandi nuko igihugu cyifashe muri rusange.
Niyo mpamvu bafatiraga ku bintu byinshi birimo :
- Uko babanye n’abaturanyi,niba babanye neza, ugasanga barita ba Mugenzi, Nkundabagenzi, Ngirabakunzi n’ayandi. Baba batameranya neza niho wasangaga bita ba Ntamuturano, Sibomana, Mpitabazenga, Mpitabanyika n’ayandi.
- Uko mu gihugu byifashe, aha bafatiraga ku mutekano bakita ba Ntambara, Rugamba aho amashyaka aziye bita ba Murwanashyaka, Mukashyaka n’ayandi. Izo akaba ari ingero z’ibanze, naho muri iki gika habamo amazina menshi. Imvugo bakoreshaga niyo bakunze kwita “Kugenura”ari naho hava amazina y’amagenurano. Usibye ko amazina yose yaba meza cyangwa mabi, yose aba afite icyo bahereyeho bayita.
*Bitaga umwana izina bitewe nicyo bamwifuriza ko azaba
Abanyarwanda kandi bitaga umwana izina bitewe nicyo bamwifuriza ko azaba. Aha niho wasangaga babita ba Ntwari, Mutunzi, Mukire, Cyogere n’andi nk’ayo. Aha niho wanasangaga bita umwana izina ry’intwari runaka yabayeho kugira ngo nawe azabe yo, niho wasangaga amazina nka Ndoli, Rwabugili, Mpilimbanyi, Kamananga n’ayandi. Muri make amazina bitaga umwana yabaga ari ayo kumwifuriza imigisha y’uburyo bwose.
Icyo tutakwirengagiza aha ni uko bashoboraga kwita umwana izina rikazamukururira imivumo mu minsi yo kubaho kwe yose, aha niho havuye ya mvugo ikoreshwa kenshi igira iti : “Izina niryo muntu”. Iyo umwana umwise Rubebe aba rubebe nta kabuza, wamwita izina ry’umuntu mubi wabayeho cyangwa w’indwanyi, igihugu akakiyogoza. Iyo wamwitaga izina rijyanye n’uburyo utabanye neza n’abaturanyi nabyo byamugiraga ho ingaruka mbi mu mibereho ye bakaba banamugirira nabi kuko nta kamaro babaga bamutezeho.
*Umwihariko w’amazina amwe n’amwe
Hari amazina yakundaga kugira umwihariko wayo. Ayo mazina ni nk’ayo bitaga abana bavutse ari impanga, aho bakungaga kubita ba Gakuru cyangwa se Gatoya. Hakaza n’ayo bitaga umwana wavutse ari uwa Karindwi aho bamwitaga nka Nyandwi, Rwasa, Nyamwasa n’ayandi.Umwana wa Munani,bakamwita Minani, Nyaminani n’andi. Uwacyenda bakamwita Nyabyenda, Mwenda n’ayandi. Uwa cumi bakamwita Macumi n’ayandi naho uwa cumi n’umwe ari we wakunze kuba ihame ryo gucura kw’abagore bo ha mbere bakundaga kumwita Misago. Hakaba n’amazina yabaga afite umwihariko w’amazina atarakundaga kubaho kenshi w’abana babaga barapfushije ba se bakabasiga bataravugak niho wasangaga babita ba Misigaro, Bisigara n’ayandi.
Ngiyo rero imvano yo kurya ubunnyano mu Rwanda rwo ha mbere, ngiyo impamvu nyamukuru yatumaga bita abana bavutse amazina.
Elysée TWIZERIMANA
WWW.DOVE.RW


text:
Uyu muhanzi aherutse gusoza amasomo ya kaminuza mu ishami rya Music and Business muri kaminuza ya Campbellsville muri Leta Zunze Ubumwe z’Amerika.
Yabwiye IGIHE ko muri iki gihe afite imishinga myinshi y’indirimbo ateganya gusohora bidatinze mu gukomeza kwiyereka abafana mu Rwanda no muri Afurika y’Uburasirazuba ko ‘impano ye itazimye’ nyuma y’uko yari amaze igihe atibanda cyane ku muziki.
Ati “Mfite imishinga myinshi ngiye gushyira hanze muri iyi minsi, mfite izindi ndirimbo nzashyira hanze mu minsi izaza, hari inshyashya yitwa Jehovah, Champion, Destination, izo ni zimwe mu zizaza vuba. Abafana banjye mu Rwanda no muri Afurika y’Uburasirazuba banyitegure mfite ibikorwa byinshi, ndi gukora cyane.”
Yavuze ko yahimbye iyi ndirimbo agamije guhumuriza abantu bacibwa intege n’amagambo y’abantu batega abandi iminsi akavuga ko bidakwiye kuko imigambi y’Imana irusha imbaraga ibibaho byose.
Ati “Icyo nashakaga kuvuga ni uko urukundo rw’Imana rutandukanye n’urw’umwana w’umuntu, gahunda z’Imana zitandukanye n’iz’abantu. Ubutumwa bugenewe ba bantu baba bumva ko ubuzima bwarangiye cyangwa ibintu byose byahagaze, nabibutsa ko Imana ihari, ifite igisubizo.”
Muri iyi ndirimbo Alpha Rwirangira yise ‘Yamungu’ hari aho aririmba agira ati “Bavuze ko nta na kimwe nzigezaho, bantega iminsi uko bwije uko bucyeye, amashuri yo ngo sinzigera nyarangiza, iyo yavuze[Imana] ntawe ujya uyivuguruza….”
Yamungu, indirimbo nshya ya Alpha Rwirangira
Alpha Rwirangira afite izindi ndirimbo zakunzwe cyane zirimo ‘African Swagger’, ‘Birakaze yaririmbanye na Kidum’, ‘She doesn’t know’, ‘Heaven ft LaMyia Good’, ‘Amashimwe’ n’izindi.


text:
Nyuma yo kubabwira imiterere y’umwana witwara kiyobozi (coleric) n’uburyo ababyeyi bamufasha gukura neza adahutajwe, uyu munsi Muhimakazi Diane arababwira imiterere cyangwa imyitwarire y’umwana ucecetse (melancholic),ibimuranga n’uburyo yafashwa agakura neza.
Imiterere cyangwa imyitwarire y’umuntu ukuze iba ifite inkomoko mu bwana bwe, aba ari wawundi wari ufite imyaka ibiri ndetse n’itatu. niyo mpamvu rero ababyeyi bakwiriye kumenya imyitwarire cyangwa se imiterere y’abana babo kugira ngo barusheho kubafasha mu mikurire yabo batabahutaza.
Imwe mu myitwarire iranga abana bacecetse ( badakunda kuvuga)
Ntavuga menshi : Usanga adakunda kuvuga ,ahora atuje ,niyo atanze igitecyerezo agitanga atuje kandi buhoro. Umubyeyi ufite bene uyu mwana aba asabwa kumwumva kandi akita kubyo avuga cyangwa ashaka kuko nta kundi aba azabivuga kutari uko nguko.
Kwitegereza (observer) : Ni umwana urangwa no kwitegereza acecetse , nta kintu gipfa kumucika. Usanga bene abo bana bakunze kuba abahanga mu ishuri kuko bakurikirana buri kantu kose bitonze. Umubyeyi rero aba agomba kumuha urugero rwiza kuko ibyo akora byose umwana aba abireba.
Gukunda kwibutsa : Kuko atajya yibagirwa akunda no kwibutsa byaba ibyo abantu bamusezeraniye, byaba ari akazi yahawe gukora ko yakarangije n’ibindi. Kumusezeranya ibintu ntubikore biramubabaza kandi agahora abyibuka.
Kutagaragaza ibyishimo cyane : Umwana ucecetse ntapfa kwishima ,usanga niba hari ikintu umuguriye agushima ati urakoze gusa kuburyo ushobora kugira ngo ntiyishimye kandi ariko yishima. Ntabwo asahinda ngo uboneko koko yari agikeneye nk’uko hari abandi bishima bakabigaragaza. Icyo gihe kwishima kwe umubyeyi abibwirwa nuko amushimiye ndetse n’uburyo yita kucyo wamuguriye.
Ashobora kurenganwa : Kubera ko ari umwana udakunda kuvuga usanga akunda kurenganwa. Nk’urugero mama we akamubwira ati kora iki cyangwa jya aha naha nkaho atamubwiye ko afite impamvu runaka agapfa kujyayo atanabishaka ati ntiteranya. Umubyeyi asabwa kumuganiriza buhoro akamubaza utuntu dutuma afunguka akavuga . Ashobora nkomujyana ahantu akamugurira akabombo akamugurira igikinisho akamuganiriza ibisanzwe noneho akabigira ibintu bihoraho kugira ngo azajye anamuganiriza no ku bintu runaka byerekeye ubuzima bwe bwite kuko abadakunda kubivuga.
Abana bacecetse bagereranwa n’inzu nziza ariko ifunze kuburyo utamenya ikiyirimo imbere, nabo rero bagaragara inyuma ari abanyamahoro ariko ukaba utamenya ibyo bashaka cyangwa ibyo badashaka.
Umubyeyi ufite abana benshi aba agomba no kumenya imiterere yabo kuko iyo harimo bene nk’uyu mwana ucecetse arabangamirwa kuko usanga afatwa nk’abandi bose nyamara akeneye umwihariko we wogufashwa kuko aba ateye ukwe.
Imiterere y’abana ishyirwa mu byiciro bitanu, tumaze kubagezaho ibyiciro bibiri tuzakomeza ubutaha tubagezaho ibindi byiciro bisigaye n’uburyo bwo gufashwa kuri abo bana batandukanye mu myitwarire kugira ngo bakure neza.
Imiterere y’abana bacecetse (Melancolic)n’uko bitabwaho
Nyuma yo kubabwira imiterere y’umwana witwara kiyobozi (coleric) n’uburyo ababyeyi bamufasha gukura neza adahutajwe, uyu munsi Muhimakazi Diane arababwira imiterere cyangwa imyitwarire y’umwana ucecetse (melancholic),ibimuranga n’uburyo yafashwa agakura neza.


text:
Imwe mu mikorere ya Anti-Kristo mu gihe cya none
Anti-kristo cyangwa se anti-christ mu cyongereza, ni amagambo abiri afatanye; Anti: bisobanura kurwanya, na Christ: bisobanura Kristo; muri make antikristo bisobanura: urwanya Kristo.
Urwanya Kristo rero nta wundi ni satani. Nk’uko Imana ari Umwuka, antikristo nawe ni umwuka ntushobora kumurebesha amaso y’umubiri. Nk’uko n’Imana udashobora kuyirebesha amaso y’umubiri, kandi nk’uko udashobora kubona ingabo z’Imana arizo bamarayika n’amaso y’umubiri, ni na ko n’ingabo za satani (antikristo) ari zo badayimoni udashobora kuzibonesha amaso
y’umubiri.
2. Antikristo akora gute?
Nk’uko Imana ibyo ikorera mu isi ikoresha abamarayika na Mwuka wera, Mwuka wera nawe agakoresha abantu, niko n’antikristo akoresha abadayimoni, abadayimoni nabo bagakoresha abantu.
Iyo Bililiya itubwiye ngo: hari igihe kizagera antikristo agakora
ku mugaragaro, ntibivuze ko muri iki gihe asinziriye ntacyo arimo gukora nta nubwo bivuze ko icyo gihe abantu bazamurebesha amaso y’umubiri, ahubwo ubu muri iki gihe akoresha amayeri yo
kwiyoberanya, ariko icyo gihe bwo azakora atiyoberanya kuko umucyo w’Imana uzaba wavuye mu isi.
3. Antikristo akoresha nde?
Ntabwo uzigera na rimwe ubona antikristo n’amaso, ahubwo uzamubonera mu bantu akoreramo; umuntu wese uzumva avuga cyangwa yigisha ngo Yesu: siwe Kristo, si umwana
w’Imana, si umucunguzi cyangwa si umukiza w’abantu, siwe muhuza w’abantu n’Imana, mbese amuvuga bitandukanye n’uko tumuzi mu byanditswe byera bya Bibiliya, uwo muntu wese ashobora kuba intumwa ya antikristo (satani) kuko ayobya abantu akababuza kumenya ukuri ngo babaturwe bave mu bubata bw’ibyaha.
Hari n’abandi baza babeshya ko bizera Kristo, kugira ngo basohoze imigambi ya antikristo mu bakritu: urugero ni nk’abavuga ko kristo yarangije byose, ko abantu bose bazajya mu ijuru, mbese bashaka kuvuga ko Yesu yatanze uburenganzira bwo gukora ibyaha; nubona cyangwa niwumva umuntu avuga cyangwa yigisha gutyo, uzamenye ko ari antikristo ufite intego yo
gushora abakristu mu byaha, agambiriye gusiba inzira yo gukiranuka Kristo yaciriye abantu.
Antikristo kandi akoresha abantu bo mu nzego nyinshi zitandukanye mu isi, cyane cyane amadini na za Leta z’ibihugu ari nabyo azifashisha cyane mu gihe cye cyo gukorera
ku mugaragaro, kuko umuntu wese Imana yamukoresha ariko burya na Satani yamukoresha, kuko bombi baba bashaka ikibanza muri wowe.
3. Ibanga ryo gutsinda antikristo ni irihe?
Hari abahitamo kwitandukanya n’ibikorwa byose by’amadini n’ubutegetsi bwo mu isi mu rwego rwo kwirinda ibikorwa bya antikristo.
Ntiwavuga ko aribo bafite ukuri kuko ubwo nabwo bushobora kuba ubuyobe kuko ubuyobozi bw’itorero n’ubwa Leta bwose bushyirwaho n’Imana, kandi Imana idutegeka kubwumvira nubwo antikristo nawe abukoresha mu gusohoza imigambi ye mu isi, ariko burya n’Imana irabukoresha mu gusohoza umugambi wayo ku bantu yaremye.
Ibanga ryo gutsinda antikristo rero nta rindi: ni ukugendera mu nzira yo gukiranuka, ukaba mu itorero no muri Leta
kandi ukumvira abakuyobora muri byose uretse ‘’icyaha’’ , kuko ibyaha aribyo byonyine bishobora kubuza umuntu kubona ubugingo buhoraho.
Icyakora ufite icyo wakora ngo urwanya ibikorwa bya antikristo wagikora.
‘’Nuko rero mugandukire Imana ariko murwanye Satani, na we azabahunga, mwegere Imana nayo izabegera.’’ Yakobo 4:7-8
Imana ibahe umugisha, yari incamake ku mikorere ya satani no kukuburira ngo uve mu mwijima umenye icyo Imana igushakaho. Amen


text:
Uko wakwimenyereza kugendera mu nkweto ndende
Hari abantu bakunda inkweto ndende ariko bakagira ikibazo cyo kuzigenderamo,bityo bigatuma batajya bakinisha kuzambara kuko baba bafite ubwoba ko zabagausha,ariko hari uburyo wagenda wimenyereza kuzambara buhororo buhoro ukazimenyera.
1.Imenyereze kwambara inkweto ndende iwawe mu rugo ukore imyitozo yo kuzigenderamo bizagenda biza gahoro gahoro noneho ubone kuzisohokana hanze warazimenyereye.
2.Ushobora kandi gutangira wambara inkweto zitari ndende cyane ukajya arizo wambara,ukajya ugenda ugura izisumbuyeho gahoro kugeza ubwo uzamenyera ukambara n’indende cyane,ukazitambukamo nta kibazo ufite.
3.Ugomba kwiga kugendera mu nkweto ndende zigukwira neza zitakurya,kandi nujya no kuzambara ugiye ahantu,ujye ubanza gusuzuma ko zitaza kukurya bigatuma zakubangamira ukazigenderamo nabi bikagutera ibibazo birimo no guhinyagara,ukaba wagwa.
4.Jya witoza kugendera mu nkweto ndende ahantu hose haba kuri escalier cyangwa ahandi hantu hadaterereye kugira ngo umunsi uzanyura ahameze nkaho uzamenye uko uza kuhagenda kandi ntuhagiririre ikibazo.
5.Mu gihe ugiye mu birori ukaba uri bwambare inkweto ndende kandi ukaba ufitemo inshingano kuburyo uza kugendagenda cyane,jya ushaka inkweto zoroshye kugenderamo nk’izidubuye talo,cyangwa izifashe ikirenge neza kuburyo wumva ukandagira uhamye,udafite ubwoba kugirango utambara izagutamaza.
Ibi byose bishobora kugufasha kumenya kugendera mu nkweto ndende cyane,kuburyo utazajya ugira ikibazo cyazo kandi uzikunda.
NZIZA Paccy
Ibyo ni bimwe mu byagufasha kwitoza kwambara inkweto ndende ukajya uzigenderamo neza zitakubangamiye mu gihe gito. Ariko nanone ugomba kuzirikana ko kwambara inkweto ndende buri munsi atari byiza kuko zangiza umubiri.


text:
Boots zigezweho wakwambara mu gihe cy’imbeho
Muri iyi minsi hariho ubukonje umuntu aba akwiye kwifubika ariko akamenya n’inkweto nziza zishobora kumumara imbeho kandi nanone ntiyambare izibonetse zose, ahubwo akamenya izigezweho ari nazo tugiye kugarukaho uyu munsi.
Umukobwa cyangwa umudamu ashobora kwambara imyenda imufubitse nk’ipantaro ndetse n’umupira muremure cyangwa ikoti ry’imbeho,akambara na boot zizamuye kandi ziciye bugufi,agatebezamo ipantaro y’icupa imufashe.Izi ni zimwe mu zigezweho muri iyi minsi ku bakobwa .
Nanone kandi umukobwa cyangwa umudamu w’umusirimu,mu gihe cy’imbeho ashobora kwambara ipantaro y’icupa n’umupira muremure w’imbeho akambaraho na boot zizamuye kandi zifite taro akazitebezamo ipantaro nabyo biba byiza cyane.
Hari ukuntu kandi usanga umukobwa yambaye ipantaro y’ijinisi y’icupa akayitebezamo umupira w’amaboko maremare ushyushye akambara na boot zifite agataro nabyo biba ari ibisirimu cyane.
Uku niko ushobora kwambara mu gihe cy’imbeho nk’iki turimo ukambara inkweto boot zijyanye nigihe,ukaba uberewe kandi wambaye ibikumara imbeho umubiri wose.
NZIZA Paccy


text:
Yaguye igihumura ubwo yasangaga fiancé we aryamanye n’undi mukobwa
Umukobwa w’imyaka 27 utuye mu Kagari ka Katabaro mu Murenge wa Kimisagara mu Karere ka Nyarugenge avuga ko amaze igihe cy’iminsi ibiri ari mu gahinda nyuma yaho asuriye umuhungu w’inshuti ye amutunguye, maze agasanga aryamanye n’undi mukobwa.
N’agahinda kenshi, uyu mukobwa yabwiye IGIHE ko ubwo yasangaga umukunzi we aryamanye n’undi mukobwa yahise agwa igihumura ako kanya kubera ko atiyumvishaga ibyo ari kubona.
Avuga ko yasuye umukunzi we amutunguye kubera ko bari bamaze igihe batabonana batanavugana kuri telefone nk’uko byari bisanzwe, ibi akaba yarabikoze kugira ngo arebe ibyo aba ahugiyemo cyane cyane ko mu myaka itatu bari bamaze bakundana nta munsi washiraga batavuganye.
Yemeza ko yaguye igihumura bitewe n’uburyo yasanze umukunzi we aryamanye n’undi mukobwa mu gihe nta kintu na kimwe mu buzima yigeze amuburana cyane cyane ko bari baramaze kwemerana kuzabana mu mwaka utaha wa 2017.
Yagize ati “ Rwose sinzi ko no kubisubiramo nabishobora.”
Gusa ashimira Imana yo yamuvugiyemo agasura umukunzi we amutunguye bigatuma amufatira mu cyuho.
Akomeza avuga ko nyuma yo kwifatira umukunzi we aryamanye n’undi mukobwa nta mahoro na make akigira bitewe n’uko yari yaramaze kumufata nk’umugabo we.
Yagize ati “Njye mbabajwe cyane gusa n’amagambo asize umunyu yahoraga ambwira n’umwanya wanjye namutakajeho uretse ko ampaye n’isomo ry’uko nta muhungu ukwiye kwizerwa.”
SRC: IGIHE


text:
VA MU IDINI WINJIRE MU ITORERO Issa Noël KALINIJABO
Idini ni ibintu byose umuntu yimakaza cyangwa se ashyira imbere bigatuma aba mu buzima busa nkaho ari ubw’Imana ariko akaba adahinduka, idini ni ukuba mu bintu by’abarokore ariko utarihana ibyaha ubamo, idini ni ukuba mu by’Imana ku munwa, ariko umutima utarahura n’Imana utarasobanukirwa ubunini n’igitinyiro cy’Imana isumba byose, izi byose kandi iberahose icyarimwe.
Itorero ni umuntu wese uhamanya n’umutima we ko abarizwa mu mukumbi w’Imana kandi ukora neza uko Umwami Mana ashaka uwamaze guhura mu mutima n’Imana rurema kandi akitondera Ijambo ryayo kuruta ibindi bintu byose , uyu aba abarizwa mu itorero ritagaragarira amaso ya rubanda (eglise invisible) niyo yaba aba mu idini (nkwibutsa ko insengero tubona tugana ari amadini atari amatorero ,icyakora byaba ari amatorero ariko kandi muri yo niho harimo Itorero rya Kristo ritagaragara ariwe mugeni urikurimbishwa mu minsi isa n’iyi hariho uruvangavange rw’idini n’itorero) uzamubwirwa n’ingeso ze imbuto yera aho bishoboka n’aho bidashoboka kuko ntawushimwa na bose na Yesu Kristo bamwise Belizebuli umukuru w’abadayimoni kandi ariwe wari waraje gukuraho ibyaha byabari mu isi (Matayo 10:25).
Mu isi ya none amatorero amwe na amwe ku isi yuzuye abanyamadini kuruta abanyetorero kuko bakora cyane bakanubaha bigengesera imihango y’idini kurusha icyo Umwami Yesu Kristo abasaba ingero: kwitabira cyane amasengesho y’itorero kuruta kwitegurira ayawe ugasanga nta gihe wafata cyo kwiherera n’Imana ngo usenge ahubwo uha agaciro cyane bene ayo amasengesho kandi nabwo ari ku gitsure kugira ngo bakubone barunaka,…kurwana cyane no gushaka umwenda wo kujyana mu materaniro ku cyumweru kugira ngo babone ko waguze akenda gashya, kwambarira abantu,..nanone iyo urebye imikorere yabo usanga isa ni y’abapagani kuko ntaho baba bataniye mu mibiganiro, mu mitekerereze, mu migambi bateganya (plan), mu byifuzo,… Muri iki gihe abarokore benshi usanga basize benewabo, abaturanyi badakijijwe imyaka igashira indi igataha ariko ntawababwira inkuru nziza y’agakiza, abenshi bazi ko kubwiriza ari ibya pasteri n’abandi basutsweho amavuta icyo gihe rero baba bakibaswe n’imitekerereze y’idini kuruta ishingano na misiyo y’itorero rya Kiristo (Matayo 28:19).
Usanga abandi bakitinya , Intumwa Pawulo wahoze yitwa Sawuli agitangira kuvuga ubutumwa bamwe bakomeje kumwita umunyedini uwarenganyaga intumwa akica n’abahanuzi kuko kubanza kubyakira byaragoranye cyane ariko kandi Umwuka w’’Imana wari muri we wakomeje kugenda ugaragaza imbaraga zo guhindurira abantu kuri Kristo bityo abari bazi amateka ye batangira kugenda babona ko Atari kubwe ahubwo ari kubw’Imana isumba byose atandukana n’idini yabo gakondo y’abayuda (Abagalatiya 1:13) agenda asatira kuba umwe mu mikumbi igize itorero rya Kristo ndetse agira n’uruhare mu kubwiriza amatorero menshi yo muri Aziya maze benshi barakizwa bakira imbaraga z’Umwuka wera.
Ariko igihe kiraje ndetse kirasohoye , ubwo abasenga by’ukuri basengera Data mu Mwuka no mu Kuri, kuko Data ashaka ko bene abo aribo bamusenga Imana ni Umwuka n’abayisenga bakwiriye kuyisengera mu Mwuka no mu kuri (Yohana 4:23-24) Iki ni igihe cyiza cyo kugira ngo umenye ko idini atariryo rizakujyana mu ijuru ahubwo n’imwe mu nzira nziza zo kugira ngo wicaremo utegereze kuza ku Mukiza ariko kandi Umenye ko Yesu Kristo arenze idini kandi niwe mutwe w’itorero (Abefeso 5:23). Ese umutima wawe uri mu idini cyangwa uri mu itorero
Issa Noël KALINIJABO


text:
Imana ikeneye urubyiruko mu murimo wayo/Ev. Ernest RUTAGUNGIRA
Urubyiruko ni bamwe mu bantu barangwaho imbaraga z’umubiri nyinshi, ubushake, kwitanga, kumvira vuba, bakaba kandi bashobora kugaragarwaho kandi guhakana vuba, gusuzugura, amayeri menshi, ubucakura n’ibindi, akaba kandi ari nabo bagize igice kinini cy’umubare w’abatuye isi, bityo rero niyo mpamvu iyo ugenzuye ibikorwa byinshi bihurirwamo n’abantu benshi, yaba ari ibyiza cyangwa ibibi usanga ntakabuza naho higanjemo urubyiruko hafi 80%. Ibi rero bikaba biri mu bituma abigisha inyigisho za gikiristo nabo bibaza ngo ese ni uruhe ruhare rw’urubyiruko mu bukirisito cyangwa mu ivugabutumwa rya gikiristo ?
Iyo dusomye mu gitabo cy’umubwiriza 11:9, Salomo yanditse mo ngo wa musore we, wishimire ubusore bwawe n’umutima wawe ukunezeze mu minsi y’ubuto bwawe, kandi ujye ugenda mu nzira umutima wawe ushaka kuko yasanze ikigero nk’iki ari ikigero cyiza buri wese akwiye kunezererwa, kandi ntabwo ari umubwiriza gusa kuko Bibiliya iduha ingero z’urubyiruko rwakoresheje imbaraga zarwo, n’ubwenge, mu bintu bitandukanye twavuga nka ba Dawidi, Derira, Gidiyoni, Samusoni , Rusi , Yozefu, n’abandi, gusa mu gusoza Salomo yongeyeho icyo twakwita impanuro, ngo nibwo bagomba kwishimira ubusore ngo bitonde kuko bushobora gutuma Imana ibashyira mu rubanza.
Uru rubyiruko rwavuzwe haruguru usanga baritangaga bakanakorera Imana ( Abacamanza 6; 14; Rusi 2: ), ariko bikanagaragara ko Satani nawe ubwe yifuzaga kubakoresha cyane, ndetse akaba hari n’aho yabigezeho, dukwiriye rero kumenya ko “bitewe na ka gaciro n’ubushobozi bwo gukora ibintu byinshi urubyiruko rwifitemo, Imana yifuza gukoresha urubyiruko ndetse na Satani akifuza kurukoresha”. Nubwo ibi bimeze gutya, hari kibazo kuko haracyari urubyiruko rwinshi, aho usanga umubare munini uhuzagurika ukaba utabashakira mu bakorera Imana ngo ubamenye, wajya mu bakorera Satani naho ukababura (ugasanga hose bakorerayo ku byiciro ) ngaho mugitondo nguwo muri chorale nijoro ngumo muri Boite de nuit, mu gitondo mu rusengero nijoro mu tubari, abandi ngabo barabwiriza ubutumwa bwiza ariko ibyo bakora bikabuhakana,
Gusa na none nta wabura gushima abandi benshi bahisemo neza kandi bitanga bamaramaje mu gukorera Imana, kandi ni byiza bakomereze aho. Iyo ubabajije bamwe mu banengwa bavuga ngo ni ukujyana n’ibigezweho, aha ndagira ngo mbibutse ko Imana ubwayo idakunda abantu bajarajara gutya ari bo yise akazuyaze ( ibyah 3:15) aho ivuga niba utabize cyangwa ngo ukonje igiye ku kuruka, Ahandi Imana yihanangiriza abameze batya ni mu Rwandiko Pawulo yandikiye Abaroma 2:24, Ngo Ese ko uhana abandi wowe ntiwihane….Ngo izina ry’Imana riratukwa mu abapagani kubwanyu n’uko byanditswe.
N’ubwo ibi bireba buri muntu wese Wizeye Yesu ko akwiye kugira uruhare mu gutuma benshi bizera Yesu, bakava mu byaha bagakizwa, Urubyiruko by’umwihariko iyi si ikeneye imbaraga n’uruhare rwanyu mu bukristo bw’iki gihe, kuko nimwe mugifite imbaraga ndetse ni namwe mwifitemo ubushobozi bw’igihe kinini.
Kwera imbuto zikwiriye abihannye (Abagalatiya5:22)
Kwitondera inzira zanyu (Zaburi 119:9)
Kugendera mu mucyo no kumurikira abandi (Matayo 5:16)
Guhamya no kunesha (1 Yohana 5-4),(Ibyakoz 4:8-12)
Kwezwa (Abaheb12:14-15)
Ndagira ngo mbamenere ibanga ko mu gihe muzagera kuri ibi, naho iyi si yahinduka ntakizabuza ko benshi bazahinduka ku bwanyu, benshi bazihana ku bwanyu, ndetse izina ry’Imana isumba byose rizashyirwa hejuru ku bwanyu, kuko muri abakozi b’igiciro maze kubw’ibyo Imana nayo ntizabura kubitaho mu mibereho yanyu ya buri munsi ndetse no kuzabibahembera mugeze iwacu mu ijuru. Murakoze Yesu abahe umugisha yari Ernest RUTAGUNGIRA


text:
Iyo umuntu arangije gusengera ikintu runaka, icyo aba ashaka kiva ku Mana ni igisubizo cyihuse. Nyamara rimwe na rimwe kugira ngo umuntu agendane nayo, agomba kwitoza kugira ukwihangana. Kuko ikorera kuri gahunda yayo, si iy’umuntu.
Ubundi umuntu akwiye kuzirikana ko umuntu agira igihe cye yumve ibye byakemuka, cyangwa ikintu runaka cyabera ariko burya Imana nayi igira igihe cyayo. Ntiwakihutisha, uretse kugitegereza gusa.
Gutegereza kubyara kwihangana, gukura no gushikama. Icyo umuntu yakora cyose ngo yihutishe ubushake bw’Imana , nta cyo cyahindura. Cyakora cyamufasha kwiyongerera ibibazo!
Ahubwo niba ibyawe wabibwiye Imana, iga kwihangana, kuko ari bwo buryo bwonyine bwo kutiyongerera ibibazo.
Igihe Aburahamu yari afite imyaka 75, Imana yamusezeranije kumugira sekuruza w’amahanga. (itangiriro 17:4). Nyamara byamusabye gutegereza imyaka 24 kugira ngo iri sezerano risohore.
Imana ntikangwa n’igihe kirekire gishize iguhaye isezerano: Igihe kinini umaze utegereje, si cyo kizayihutisha. Ahubwo icyo gihe ni icyo kugufasha kugira ukwihangana, ubukure, ndetse no gushikama.
Icyo Imana ikwigisha mu gihe ugitegereje igisubizo, kiruta cyane icyo uba wayisabye.
“Kuko mukwiriye kwihangana kugira ngo nimumara gukora ibyo Imana ishaka, muzahabwe ibyasezeranijwe.” Abaheburayo 10 :36.
Ibi byose ariko ntibivuze ko gutegereza gutuma umuntu adakora inshingano ze. Ntabwo umuntu yiyicarire gusa kubera ko ngo ategereje Imana.
Niba igihe cyo kwishyura ideni kigeze, wanarisengeye. Ntibivuze ko wiyicarira ngo utereje ko Imana ikuzanira amafaranga iwawe yo kuryishyura. Oya, shakisha: ntiwicare; erega iha umugisha imirimo y’amaboko yacu.
Iga kwigenzura unakora imirimo yose Imana iguhamagarira. Muri iki gihe cyose uba ugitegerejweho kuyubaha.
Ikiruta byose, gutegereza igihe cy’Imana, ni icyemezo umuntu afata kubera ikizere ayifitiye, ndetse no kubera ayumvira.
Haba no mu gihe ibintu bitagenda nk’uko abyifuza. Ni ukugira ati: “Nyagasani, ni wowe gusa mpanze amaso kandi nta kindi niringiye.”


text:
Umuturage witwa Karangwa Emmanuel wo mu mudugudu wa Ruyenzi, mu kagari ka Cyotamakara, mu murenge wa Ntyazo ho mu karere ka Nyanza, arasaba ubuyobozi bw’akarere kugira icyo bwakora akabona ingurane y’isambuye yubatswemo umudugudu watujwemo abatishoboye, kuko ngo imyaka ibaye 10 ategereje kwishyurwa yarahebye.
Karangwa avuga ko ahubatswe izo nzu ubuyobozi bw’umurenge wa Ntyazo bwariho bwari bwamwemereye ko nawe azahabwamo inzu ndetse agahabwa n’ingurane y’ahasigaye, nyamara ngo amaze imyaka icumi agitegereje.
Karangwa avuga ko mbere yabanje gutura mu nzu ya nyakatsi ariko aho guca nyakatsi biziye ngo ubu amaze imyaka 7, acumbikiwe mu gikoni cy’umwe mu bahawe inzu mu zubatswe muri iyi sambu ye.
Ati “Njye nakomeje kujya nishyuza ku murenge bakambwira ngo ikibazo cyanjye bazagikemura bazagikemura ariko narategereje ndaheba, rwose abayobozi b’akarere nibarebe uko bankemurira ikibazo kuko kimaze igihe.”
Ntazinda Erasme, umuyobozi w’akarere ka Nyanza, avuga ko iki kibazo cya Karangwa bakimenye, gusa ngo bamusabye ko yashaka amasezerano yaba yaragiranye n’abari bafashe iyi sambu ye, cyangwa se akaba yazana icyangombwa cy’ubutaka kigaragaza ko koko iyi sambu ari iye bityo akarere kakaba kamuha ingurane.
Yagize ati “Uyu mugabo ikibazo cye yakitugejejeho ndetse n’abaturage bakavuga ko koko ari iye ariko ntago twapfa kumuha ingurane nta kemeza koko ko iyo sambu yari iye.
Nashake rero amasezerano yaba yaragiranye n’ubuyobozi icyo gihe bafata isambuye, cyangwa se ashake icyangombwa cy’ubutaka kandi bizamworohera kukibona mu gihe n’abaturanyi be bagaragaza ko koko babizi ko isambu yari iye kandi ko banabizi ko atahawe ingurane cyangwa ngo yishyurwe.”
Abaturage bandi ngo bari bafite amasambu muri uyu mudugudu barishyuwe aho bishyurwaga amafaranga ibihumbi makumyabiri ku kibanza kimwe, naho Karangwa isambu yishyuriza ngo yubatswemo amazu 5.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
21
oct.
2011
KU WA MBERE
Ibaruwa Mutagatifu Pawulo Intumwa yandikiye Abanyaroma (Rom 8, 12-17)
12Bavandimwe, turimo umwenda ariko si uw’umubiri, byatuma tugomba kubaho tugengwa n’umubiri. 13Kuko nimubaho mugengwa n’umubiri, muzapfa ; ariko niba ku bwa roho mucitse ku bikorwa b’umubiri, muzabaho. 14Abayoborwa na Roho w’Imana, abo ni bo bana b’Imana. 15Kandi rero ntimwahawe roho y’ubucakara ibasubiza nanone mu bwoba, ahubwo mwahawe roho ibagira abana bishingiwe kibyeyi, igatuma dutera hejuru tuti “Abba ! Data !” 16Roho uwo nyine afatanya na roho yacu guhamya ko turi abana birmana. 17Kandi ubwo turi abana turi n’abagenerwamurage; abagenerwamurage b’Imana, bityo n’abasangiramurage ba Kristu niba ariko tubabarana na We, ngo tuzahabwe ikuzo hamwe na We.
ZABURI (Zab 68 (67), 2.4, 6-7ab, 20-21)
Inyik/ Imana yacu, ni Imana yuje imitsindo.
Imana nihaguruke, maze abanzi bayo bakwire imishwaro,
n’abayirwanya bahungire kure yayo.
Naho intungane zihore mu byishim,
zitete imbere y’Imana,
zihamirize ubudahwema zinezerewe.
Ni Umubyeyi umenya imfubyi, akanarenganura abapfakazi ;
nguko uko Imana imeze mu Ngoro yayo ntagatifu.
Abatagira kivurira, Imana ibubakira urugo,
imfungwa ikazibohora, ikazisubiza umudendezo.
Nyagasani aragahora asingizwa iminsi yose!
Iyo Mana ni yo dukesha gutsinda.
Iyo Mana ni yo itubera Imana yuje imitsindo,
Nyagasani Uhoraho ni we utuma umuntu ahonoka urupfu.
IBANGONDIRIMBO RIBANZIRIZA IVANJILI (Zab 146 (145), 5.7)
Alleluya Alleluya.
Hahirwa uwiringira Uhoraho, We ubohora imfungwa,
akarenganura abapfa akarengane.
Alleluya.
IVANJILI
+ Luka (Lk 13, 10-17)
Muri icyo, 10Yezu yigishiriza mu isengero ku munsi w’isabato. 11Icyo gihe hari umugore wari umaze imyaka cumi n’umunani, afashwe n’indwara yari yaramumugaje. Yarububaga ntashobore kunamuka na gato, 12Yezu amubonye aramuhamagara, aramubwira ati « Mugore, dore ukize ubumuga bwawe. » 13Nuko amuramburiraho ibiganza ; ako kanya arunamuka, asingiza Imana.
14Nuko umukuru w’isengero arakazwa n’uko Yezu yakijije umuntu ku isabato. Atangira kubwira rubanda ati « Hari iminsi itandatu yo gukoraho imirimo, mujye muza kwivuza kuri iyo minsi atari ku isabato. » 15Nyagasani aramusubiza ati « Mwa ndyarya mwe! Mbese buri muntu muri mwe, ku munsi w’isabato ntakura ikimasa cyangwa indogobe ye mu kiraro ngo ajye kuyuhira ? 16None uyu mwana wa Abrahamu Sekibi yaboshye imyaka cumi n’umunani, ngo ntiyakurwa ku ngoyi ku munsi w’isabato ?» 17Amaze kuvuga atyo abanzi be bose bagira ikimwaro, naho rubanda rwishimira ibitangaza yakoraga.


text:
Nyamagabe:Umurenge wa Rusororo wasuye urwibutso rwa Murambi.
Urwibutso rwa Murambi. Abagize inama njyanama y’umurenge wa Rusororo ndetse na bamwe mu bakozi b’uyu murenge basuye urwibutso rwa Murambi rushyinguyemo imibiri y’inzirakarengane zishwe muri More...
Minisitiri Karugarama arasaba urubyiruko kwirinda inzangano zitandukanya Abanyarwanda.
Minisitiri Karugarama ashyira indabyo kumva ishyinguyemo inzirakarengane zishwe muri Jenoside yakorewe Abatutsi. Minisitiri w’Ubutabera, Karugarama Tharcisse yasuye urwibutso rwa Murambi ruri mu karere ka More...


text:
Urukundo mu ngiro Pasitori GATANAZI Justin
1 Korint. 16:14 Ibyo mukora byose mubikorane urukundo.
Mat.22:34-40 Ariko Abafarisayo bumvise yuko yatsinze Abasadukayo, bakananirwa kumusubiza, bateranira hamwe, umwe muri bo w’umwigishamategeko amubaza amugerageza ati "Mwigisha, itegeko rikomeye mu mategeko ni irihe ?"
Na we aramusubiza ati" ’Ukundishe Uwiteka, Imana yawe umutima wawe wose n’ubugingo bwawe bwose n’ubwenge bwawe bwose. ’Iryo ni ryo tegeko rikomeye ry’imbere. N’irya kabiri rihwanye na ryo ngiri ’Ukunde mugenzi wawe nk’uko wikunda.’ Muri ayo mategeko yombi, amategeko yose n’ibyahanuwe ni yo yuririraho."
Iri jambo ryandikiwe ab’i Korinto ariko kandi ni ijambo ryawe uyu munsi, uwo waba uriwe wese, icyo waba ukora cyose ugikorane urukundo.
Muri iyi si yuzuyemo ibibazo by’ingutu bishakirwa ibisubizo mu manama akomeye atandukanye, ikibazo ni uko umuti ushakirwa aho utari. Intandaro y’ibi bibazo, ibyinshi ni ukubura k’urukundo.
Oxfam yasohoye raporo umwaka ushize igaragaza ko 50% by’ubutunzi bw’isi bufitwe na 1% y’abatuye isi, ni ukuvuga ko abasigaye 99% bagabana icya kabiri cy’ubutunzi ; niyo mpamvu benshi bapfa bishwe n’inzara. Nta gisubizo cy’ibi bibazo isi itaramenya uburemere bw’urukundo ariko kandi tukamenya urukundo icyo aricyo.
Uburemere bw’urukundo
1- Urukundo ni itegeko-nshinga ryo mu ijuru. Ubundi ku banyamategeko, itegeko-nshinga niryo riruta ayandi mategeko yose kuko ariryo yuririraho. Ubu buremere ntibupimwe n’iminzani y’abantu ahubwo ni Umwami Yesu ubwe wabihamije n’akanwa ke imbere y’abafarisayo bifuzaga impaka.
2- Urukundo nirwo rugaragaza ko turi abizera ba Yesu koko, Si uko tuba tuzi kubwiriza cyane, si uko twaba tumaze iminsi myinshi mu itorero. "...Ibyo ni byo bose bazabamenyeraho ko muri abigishwa banjye, nimukundana."_ (Yoh.13:34-35).
3- Ku rutonde rw’imbuto z’Umwuka Wera. Urukundo nirwo ruza ku mwanya wa mbere.
4- Ikindi kigaragaza uburemere bw’urukundo ni uko mu bizerekana ko Yesu agiye kugaruka harimo ko urukundo ruzakonja (Mat.24:12).
5- Ibindi byose bizashira kereka urukundo (1 Korint.13:8)
6- Ntiwabona icyo wagura urukundo. Uwatanga ibyo atunze byose kugira ngo agure urukundo yagawa (Indirimbo 8:7).
Urukundo icyo ari cyo
Udafite urukundo ashobora kuvuga indimi z’abamarayika, kumenya ibihishwe byose, kugira ubwenge bwose mu by’Imana ndetse n’iby’isi, kugira kwizera kwimura imisozi, gutanga ibye byose, kwitanga nawe ubwe agatwikwa, nyamara ntacyo ibyo byamugira cyo. (1Korint.13:1-3)
1- Urukundo ni ukwihangana. Burya urukundo si ubuki, ruhura n’ibyo kwihanganira.
2- Urukundo ni ukugira neza. Ntiwakunda ntacyo utanga.
3- Urukundo ni ukutagira ishyari. Kunezeranwa n’abishimye niwo muco w’urukundo.
Nyamara ubu igisigaye gituma abantu benshi badashima Imana mu ruhame, ni uko urukundo rwabuze, bakikanga ko biba nko gushinyagurira abandi batagiriwe ibyiza nk’ibyabo.
4- Urukundo ntirushaka ibyarwo. Ufite urukundo ntareba inyungu ze gusa. Ntugahitemo kubana n’umuntu kubera gusa ko afite icyo akumarira, ahubwo n’uwo ubona ko wagirira umumaro uzabane nawe.
5- Urukundo ntirutekereza ikibi ku bantu. Urukundo ntirugira inzika.
6- Urukundo ni ukubabarira byose. Nubwo abantu benshi bafite ibyo bamaze kugira ibyo bavangura batabasha kubabarira, urukundo tubwirizwa ntacyo rutababarira.... (1Korint.13:4-7)
Wakunda ute?
Ntiwabasha gukunda Imana utarasobanukirwa urwo yagukunze. Ntiwabibasha utamenye uko yatanze Umwana wayo w’ikinege Yesu ngo atambwe ku bwacu. Ntiwanakunda na mugenzi wawe utamenye ibyo.
Ubashije kumenya imbabazi ugirirwa kuko nawe uri umuntu udakwiriye, wababarira mugenzi wawe nawe. Uru rukundo rero ntirwitura inabi wagiriwe, ikibi nticyiturwa ikibi, ahubwo icyiza gisimbura ikibi.
Twigane Imana nk’abana bakundwa ; ibyo idukorera abe aribyo tugirira abandi. Ibyo dukennye mu mitima tubiyibwire, tuyisabe itwihishurire n’urukundo rwayo.
Amen !